
     王  國  維　
     今 本 竹 書 紀 年 疏 證  

序      
 昔元和惠定宇徵君作《古文尚書考》，始取偽古文《尚書》之事實文句，一一疏其所出，而梅書之偽益明。仁和孫頤穀御復用其法，作《家語疏證》，吾鄉陳仲魚孝廉敘之曰  : 「是猶捕盜者之獲得真贓。」誠哉是言也。余治《竹書紀年》，既成《古本輯校》一卷，復怪今本《紀年》為後人蒐輯，其跡甚著，乃近三百年學者疑之者固多，信之者亦且過半。乃復用惠、孫二家法，一一求其所出，始知今本所載殆三無一不襲他書。其不見他書者，不過百分之一，又率空洞無事實，所增加者年月而已。且其所出，本非一源，古今雜陳，矛盾斯起。既有違異，乃生調停，糾紛之因，皆可剖析。夫事實既具他書，則此書為無用。年月又多杜撰，則其說為無徵。無用無徵，則廢此書可，又此《疏證》亦不作可也。然余懼後世復有陳逢衡輩為是紛紛也，故寫而刊之，俾與《古本輯校》並行焉。丁巳孟夏，海寧王國維。

卷上
五帝
黃帝軒轅氏 杜預《春秋經傳集解後序》云  : 「《紀年》篇起自夏、殷、周。」《晉書·束皙傳》云  : 「《紀年》十三篇，記夏以來。」惟《史記·魏世家》集解引和嶠云  : 「《紀年》起自黃帝。」母曰附寶，見大電繞北斗樞星，光照郊野，感而孕。二十五月而生帝於壽丘。弱而能言，龍顏，有聖德，劾百神朝而使之。應龍攻蚩尤，戰虎豹熊羆四獸之力。以女魃止淫雨。天下既定，聖德光被，群瑞畢臻。有屈軼之草生於庭，佞人入朝，則草指之，是以佞人不敢進。以上《宋書·符瑞志》。案《宋志》此節雜採《大戴·五帝德》、《春秋元命苞》、《山海經》、《史記·五帝本紀》、《帝王世紀》諸書為之，但偽為附志者，實襲《宋志》，故但引《宋志》證之，不復旁及他書，以下放此。
元年，帝即位，居有熊。《白虎通·爵篇》 : 「黃帝有天下，號為有熊。」《史記·五帝本紀》集解 : 「譙周曰 : 黃帝，有熊國君少典之子也。」
初制冕服。《易·繫辭傳》 : 「黃帝、堯、舜垂衣裳而天下治。」《士冠禮》疏引《世本》 : 「黃帝作冕旒。」
二十年，景雲見。《藝文類聚》一、《太平御覽》七十一引《春秋演孔圖》 : 「黃帝將興，黃雲升於堂上。」《左傳·昭十七年》疏引服虔曰 : 「黃帝將興，有景雲之瑞。」
以雲紀官。《左氏·昭十七年傳》 : 「昔者黃帝氏以雲紀，故為雲師而雲名。」
有景雲之瑞，赤方氣與青方氣相連，赤方中有兩星，青方中有一星，凡三星，皆黃色，以天清明時見於攝提，名曰景星。帝黃服齋於宮中，坐於玄扈、洛水之上，有鳳凰集，不食生蟲，不履生草，或止帝之東園，或巢於阿閣，或鳴於庭，其雄自歌，其雌自舞。麒麟在囿，神鳥來儀，有大螻如羊，大螾如虹。帝以土氣勝，遂以土德王。《宋書·符瑞志》。
五十年秋七月庚申，鳳鳥至，帝祭於洛水。《宋書·符瑞志》「五十年秋七月庚申，天霧三日三夜」雲云，均見附注，此條即隱括為之。
庚申，天霧三日三夜，晝昏。帝問天老、力牧、容成曰 : 「於公何如·」天老曰 : 「臣聞之，國安，其主好文，則鳳凰居之。國亂，其主好武，則鳳凰去之。今鳳凰翔於東郊而樂之，其鳴音中夷則，與天相副。以是觀之，天有嚴教以賜帝，帝勿犯也。」召史卜之，龜燋。史曰 : 「臣不能占也，其問之聖人。」帝曰 : 「已問天老、力牧、容成矣。」史北面再拜曰 : 「龜不違聖智，故燋。」霧既降，游於洛水之上，見大魚，殺五牲以醮之，天乃甚雨，七日七夜，魚流於海，得圖書焉。《龍圖》出河，《龜書》出洛，赤文篆字，以授軒轅，接萬神於明庭，今塞門谷口是也。《宋書·符瑞志》。
五十九年，貫胸氏來賓，長股氏來賓。《山海經·海外南經》注引《尸子》曰 : 「四夷之民有貫胸者，有深目者，有長肱者，黃帝之德常致之。」《路史·後紀》五注引「長肱」作「長股」，乃此條所本。
七十七年，昌意降居弱水，產帝乾荒。《海內經》注引古本《紀年》，無年數。
一百年，地裂。《開元占經》四引《尚書說》 : 「黃帝將亡則地裂。」帝陟。《戴記·五帝德》 : 「黃帝生而人得其利百年。」《史記·五帝本紀》集解、《類聚》十一、《御覽》七十九引《帝王世紀》 : 「黃帝在位百年而崩。」
帝王之崩皆曰陟，《韓昌黎集·黃陵廟碑》引《紀年》「帝王之崩曰陟」，不云出注中。《書》稱「新陟王」，謂新崩也。帝以土德王，應地裂而陟。葬，群臣有左徹者，感思帝德，取衣冠幾杖而廟饗之，諸侯大夫歲時朝焉。《御覽》七十九引《抱樸子》 : 「《汲郡塚中竹書》言 : 黃帝既仙去，其臣有左徹者，削木為黃帝之像，帥諸侯朝奉之。故司空張茂先撰《博物志》亦云 : 黃帝仙去，其臣思戀罔極，或刻木立像而朝之，或取其衣冠而葬之，或立廟而四時祀之。」上注即本此。
帝摯少昊氏
約案 : 帝摯少昊氏。《左氏·昭十七年傳》 : 「我高祖少皞摯之立也。」母曰女節，見星如虹，下流華渚，既而夢接意感，生少昊。帝登位，有鳳皇之瑞。出《宋書·符瑞志》。或曰名清，不居帝位，帥鳥師，居西方，以鳥紀官。《逸周書·嘗麥解》 : 「乃命少皞清司馬鳥師，以正五帝之官，故名曰質。」《漢書·律歷志》引《帝考德》曰 : 「少昊曰清。」
帝顓頊高陽氏母曰女樞，見瑤光之星貫月如虹，感己於幽房之宮，生顓頊於若水。首戴干戈，有聖德。生十年而佐少昊氏，二十而登帝位。《宋書·符瑞志》。
元年，帝即位，居濮。《左·昭十七年傳》 : 「衛，顓頊之虛也，故曰帝丘。」注 : 「衛，今濮陽縣。」《史記·五帝本紀》集解引皇甫謐曰 : 「顓頊都帝丘，今東郡濮陽是也。」
十三年，初作歷象。《漢書·藝文志》 : 《顓頊歷》二十一卷。
二十一年，作承雲之樂。《呂氏春秋·古樂篇》 : 「顓頊乃命飛龍作效八風之音，命之曰承雲。」
三十年，帝產伯鯀，居天穆之陽。《大荒西經》注引《竹書》曰 : 「顓頊產伯鯀，是維若陽，居天穆之陽。」無年。
七十八年，帝陟。《史記·五帝本紀》集解、《類聚》九、《御覽》七十九引《帝王世紀》 : 「顓頊在位七十八年。」
術器作亂，辛侯滅之。《海內經》 : 「共工生術器。術器首方顛，是復土壤，以處江水。」《周語》注 : 「賈侍中云 : 「共工，諸侯，炎帝之後，姜姓也。顓頊氏衰，共工氏侵陵諸侯，與高辛氏爭而王也。」或云 : 「共工，堯時諸侯，為高辛所滅。」昭謂言為高辛所滅，安得為堯諸侯，又堯時共工，與此異也。」維案 : 此條實據《海內經》與《周語》注為之。
帝嚳高辛氏生而駢齒，有聖德，初封辛侯，代高陽氏王天下。使瞽人拊鞞鼓，擊鐘磬，鳳皇鼓翼而舞。出《宋書·符瑞志》，惟《志》無「初封辛侯」四字。
元年，帝即位，居亳。《尚書序》 : 「湯始居亳，從先王居。」孔傳 : 「契父帝嚳，都亳。」《水經·穀水注》引皇甫謐曰 : 「帝嚳作都於亳。」
十六年，帝使重帥師滅有鄶。《逸周書·史記解》 : 「昔有鄶君，嗇儉滅爵，損祿群臣，卑讓上下，不臨後□小弱，禁罰不行，重氏伐之，鄶君以亡。」案 : 重氏，蓋國名，作偽者刪「氏」字，以為重黎之重，遂繫之帝嚳時。
四十五年，帝錫唐侯命。
六十三年，陟。《御覽》八十引陶宏景云 : 「帝嚳在位六十三年。」《路史·後紀》九亦云 : 「帝六十有三載崩。」此條本之。《史記》集解、《類聚》九引《帝王世紀》則云 : 「帝嚳在位七十年。」《御覽》八十引又作「七十五年」。
帝子摯立，九年而廢。《史記》索隱引衛宏云 : 「摯立九年。」正義及《御覽》八十引《帝王世紀》亦云 : 「摯在位九年。」
帝堯陶唐氏母曰慶都，生於斗維之野，常有黃雲覆其上。及長，觀於三河，常有龍隨之。一旦，龍負圖而至，其文要曰 : 「亦受天祐。」眉八採，鬚髮長七尺二寸，面銳上豐下，足履翼宿。既而陰風四合，赤龍感之。孕十四月而生堯於丹陵，其狀如圖。及長，身長十尺，有聖德，封於唐。夢攀天而上。高辛氏衰，天下歸之。出《宋書·符瑞志》。
元年丙子。《隋書·律歷志》、《路史·後紀》十注引古本《紀年》。
帝即位，居冀。《左氏·哀六年傳》引《夏書》 : 「惟彼陶唐，帥彼天常，有此冀方。」偽《書·五子之歌》同。
命羲和歷象。《書·堯典》 : 「乃命羲和，欽若昊天，歷象日月星辰。」
五年，初巡狩四岳。《書·舜典》 : 「五載一巡狩。」此蓋據《舜典》推之。
七年，有麟。《路史·後紀》十 : 「堯在位七年，麒麟游於藪澤。」案《拾遺記》一 : 「堯在位七十年，有鸞雛歲歲來集，麒麟游於藪澤。」《路史》本之，而訛「七十年」為「七年」。偽《紀年》遂云 : 「七年有麟」矣。
十二年，初治兵。
十六年，渠搜氏來賓。《書·禹貢》 : 「織皮、崑崙、析枝、渠搜，西戎即敘。」
十九年，命共工治河。《書·堯典》 : 「共工方鳩○功。」鄭注 : 「共工，水官名。」《周語》 : 「昔共工棄是道也，虞于湛樂，淫失其身，欲壅防百川，墮高堙庳，以害天下。」是共工本是水官，又曾治水，故遂有先鯀治河之說。
二十九年春，僬僥氏來朝，貢沒羽。《類聚》十一、《御覽》八十引《帝王世紀》 : 「堯時，僬僥氏來貢沒羽。」
四十二年，景星出於翼。《初學記》九、《御覽》八十、又八百七十二、八百九十三引《尚書·中候》 : 「帝堯即政七十載，景星出翼。」《論衡·是應篇》引作「堯時，景星見於軫」。《公羊傳·宣二年》疏引《春秋感精符》 : 「滅蒼者，翼也。」彼注云 : 「堯，翼星之精，在南方，其色赤。」
五十年，帝游於首山。《文選·宣德皇后令》注、《御覽》八十、《路史·餘論》七引《論語比考讖》 : 「堯率舜游首山。」
乘素車玄駒。《文選·辯命論》注、《初學記》九、又二十四、《御覽》八十引《尸子》 : 「君天下者，麒麟、青龍，而堯素車玄駒。」《五帝德》 : 「堯丹車白馬。」《五帝本紀》 : 「堯彤車，乘白馬。」
五十三年，帝祭於洛。《初學記》六、又九引《尚書·中候》 : 「堯率群臣東沈璧於洛。」
五十八年，帝使後稷放帝子朱於丹水。《海內南經》注引古本《紀年》 : 「后稷放帝朱於丹水。」《史記·五帝本紀》及《高祖本紀》正義引 : 「后稷放帝子丹朱。」
六十一年，命崇伯鯀治河。《周語》 : 「其在有虞，有崇伯鯀，播其淫心，稱遂共工之過。」
六十九年，黜崇伯鯀。《書·堯典》 : 「帝曰 : 「咨，四岳，湯湯洪水方割，蕩蕩懷山襄陵，浩浩滔天，下民其咨，有能俾乂。」僉曰 : 「於，鯀哉。」帝曰 : 「往，欽哉。」九載績用弗成。」是鯀治水凡九載，但此實以六十九年則妄矣。
七十年，春正月，帝使四岳錫虞舜命。《書·堯典》 : 「帝曰 : 「朕在位七十載，汝能庸命，巽朕位。」岳曰 : 「否德忝帝位。」曰 : 「明明揚側陋。」師錫帝曰 : 「有鰥在下，曰虞。」」帝在位七十年，景星出翼，鳳皇在庭，朱草生，嘉禾秀，甘露潤，醴泉出，日月如合璧，五星如連珠。廚中自生肉，其薄如箑，搖動則風生，食物寒而不臭，名曰「箑脯」。又有草莢階而生，月朔始生一莢，月半而生十五莢，十六日以後日落一莢，及晦而盡，月小則一莢焦而不落，名曰「蓂莢」，一曰「歷莢」。洪水既平，歸功於舜，將以天下禪之，乃潔齋修壇場於河、洛，擇良日率舜等升首山，遵河渚。有五老游焉，蓋五星之精也。相謂曰 : 「《河圖》將來告帝以期，知我者重瞳黃姚。」五老因飛為流星，上入昴。二月辛丑昧明，禮備，至於日昃，榮光出河，休氣四塞，白雲起，回風搖，乃有龍馬銜甲，赤文綠色，緣壇而上，吐《甲圖》而去。甲似龜，背廣九尺，其圖以白玉為檢，赤玉為柙，案 : 「玉」原作「土」，脫「柙」字，據林春溥《竹書紀年補證》卷一改補。「柙」，《宋書·符瑞志》作「字」。泥以黃金，約以青繩。檢文曰 : 「闓色授帝舜。」言虞夏當受天命，帝乃寫其言，藏於東序。後二年二月仲辛，率群臣東沈璧於洛。禮畢，退俟，至於下昃，赤光起，元龜負書而出，背甲赤文成字，止於壇。其書言當禪舜，遂讓舜。出《宋書·符瑞志》。
七十一年，帝命二女嬪於舜。《書·堯典》 : 「釐降二女於媯汭，嬪於虞。」
七十三年春正月，舜受終於文祖。《書·舜典》 : 「帝曰 : 「格汝舜，詢事考言，乃言底可績，三載，汝陟帝位。」舜讓於德，弗嗣，正月上日，受終於文祖。」
七十四年，虞舜初巡狩四岳。《尚書大傳》 : 「維元祀，巡狩四嶽八伯。」鄭注 : 「祀，年也。元年，謂月正元日，舜假於文祖之年也。」此以為受終文祖之後一年。
七十五年，司空禹治河。《書·舜典》 : 「伯禹作司空。」
七十六年，司空伐曹魏之戎，克之。《呂氏春秋·召類篇》 : 「禹攻曹魏、屈驁、有扈，以行其教。」
八十六年，司空入覲，贄用玄圭。《書·禹貢》 : 「禹錫玄圭，告厥成功。」《史記·河渠書》引《夏書》 : 「禹抑洪水十三年。」此司空禹治河在七十五年，入覲在八十六年，蓋本之。
八十七年，初建十有二州。《書·舜典》 : 「肇十有二州。」
八十九年，作游宮於陶。《史記·貨殖傳》 : 「昔堯作游成陽。」如淳曰 : 「作，起也。成陽，在定陶。」
九十年，帝游居於陶。《史記·五帝本紀》 : 「堯立七十年得舜，二十年而老。」
九十七年，司空巡十有二州。《吳越春秋》四 : 「堯號禹曰伯禹，官曰司空，領統州伯，以巡十二部。」
一百年，帝陟於陶。案《史記·五帝本紀》、《論衡·氣壽篇》、《帝王世紀》皆云 : 「堯在位九十八年。」然據《虞書》云 : 「朕在位七十載。」此堯舉舜之歲。又云 : 「詢事考言，乃言底可績，三載，汝陟帝位。」此舜攝政之歲。又云 : 「二十有八載，帝乃殂落。」此堯崩之歲。前後得一百一年。孔傳與王肅注以堯得舜試舜共在一年，故堯在位百年，此從之。
帝子丹朱避舜於房陵，舜讓，不克。朱遂封於房，為虞賓。三年，舜即天子之位。《路史·後紀》十 : 「帝崩，虞氏國之於房，為房侯。」
帝舜有虞氏母曰握登，見大虹意感，而生舜於姚墟。目重瞳子，故名重華。龍顏大口，黑色，身長六尺一寸。舜父母憎舜，使其塗廩，自下焚之，舜服鳥工衣服飛去。又使浚井，自上填之以石，舜服龍工衣自傍而出。耕於歷，夢眉長與髮等，遂登庸。出《宋書·符瑞志》，但《志》無末三字。
元年己未，帝即位，居冀。《左傳·哀六年》注 : 「唐虞及夏皆都冀方。」
作大韶之樂。《書·益稷》 : 「簫韶九成。」《類聚》十一、《御覽》八十引《帝王世紀》 : 「乃作大韶之樂。」
即帝位，蓂莢生於階，鳳皇巢於庭，擊石拊石，以歌九韶，百獸率舞，景星出於房，地出乘黃之馬。出《宋書·符瑞志》。
三年，命咎陶作刑。《北堂書鈔》十七引《紀年》 : 「命咎陶作刑。」不系年世。
九年，西王母來朝。《大戴禮·少間篇》 : 「昔舜以天德嗣堯，西王母來獻其白琯。」《類聚》十一、《御覽》八十引《雒書靈準聽》曰 : 「舜受終，西王母授益地圖。」《中論·爵祿篇》 : 「舜受終於文祖，稱曰餘一人，則西王母來獻白環。」
西王母之來朝，獻白環、玉玦。出《宋書·符瑞志》，但《志》無「之來朝」三字。
十四年，卿雲見，命禹代虞事。此隱括下附注為說，附注出《宋書·符瑞志》，而《宋志》實本《尚書大傳》文。《書鈔》一百六十、《路史·發揮》五雜引《宋志》所引《大傳》中語，首句皆云 : 「惟十有四祀。」
在位十有四年，奏鐘石笙筦未罷，而天大雷雨，疾風發屋拔木，桴鼓播地，鐘磬亂行，舞人頓伏，樂正狂走。舜乃磬堵持衡而笑曰 : 「明哉，天下非一人之天下也，亦乃見於鐘石笙筦乎。」乃薦禹於天，使行天子事也。於是和氣普應，慶雲興焉，若煙非煙，若雲非雲，鬱鬱紛紛，蕭索輪囷，百工相和而歌《卿雲》。帝乃倡之曰 : 「慶雲爛兮，縵縵兮，日月光華，旦復旦兮。」群臣咸進，頓首曰 : 「明明上天，爛然星陳。日月光華，弘於一人。」帝乃再歌曰 : 「日月有常，星辰有行。四時從經，萬姓允誠。於予論樂，配天之靈。遷於聖賢，莫不咸聽。鼚乎鼓之，軒乎舞之。精華已竭，褰裳去之。」於是八風循通，慶雲叢集，蟠龍奮迅於其藏，蛟魚踴躍於其淵，龜鱉咸出其穴，遷虞而事夏。舜乃設壇於河，依堯故事。至於下昃，榮光休氣至，案 : 「氣」字原脫，據趙紹祖《校補竹書紀年》卷一補。黃龍負圖，長三十二尺，廣九尺，出於壇畔，赤文綠錯，其文言當禪禹。出《宋書·符瑞志》。
十五年，帝命夏後有事於太室。《考工記·匠人》 : 「夏后氏世室。」
十七年春二月，入學初用萬。《夏小正》 : 「二月丁亥，萬舞入學。」
二十五年，息慎氏來朝貢弓矢。
二十九年，帝命子義鈞封於商。案此放古本《紀年》「放帝子朱於丹水」句為之。
三十年，葬後育於渭。《漢書·地理志》 : 「右扶風陳倉有黃帝孫舜妻盲塚祠。」案「盲」、「育」字形相近。
三十二年，帝命夏後總師。偽《書·大禹謨》 : 「帝曰 : 「格汝禹，朕宅帝位，三十有三載，耄期倦於勤，汝惟不怠，總朕師。」」遂陟方岳。
三十三年春正月，夏后受命於神宗。偽《書·大禹謨》 : 「正月朔旦，受命於神宗。」
遂復九州。《漢書·地理志》 : 「堯遭洪水，天下分絕為十二州，禹平水土，更置九州。」
三十五年，帝命夏後征有苗，有苗氏來朝。偽《書·大禹謨》 : 「帝曰 : 「咨禹，惟時有苗弗率，汝徂征。」三旬，苗民逆命。七旬，有苗格。」
四十二年，玄都氏來朝，貢寶玉。《逸周書·史記解》有玄都氏。
四十七年冬，隕霜，不殺草木。《呂氏春秋·應同篇》 : 「禹之時，天先見草木秋冬不殺。」
四十九年，帝居於鳴條。《孟子·離婁下》 : 「舜卒於鳴條。」
五十年，帝陟。《書·舜典》 : 「五十載，陟方乃死。」義鈞封於商，是謂商均。後育，娥皇也。鳴條有蒼梧之山，帝崩，遂葬焉，今海州。案《隋書·地理志》 : 「東海郡，梁置南、北二青州，東魏改為海州。」此附注如出沈約，不當有「今海州」語。考《困學紀聞》五云 : 「蒼梧山在海州界。」此作偽者所本。
夏后氏
帝禹夏后氏母曰修己，出行，見流星貫昴，夢接意感，既而吞神珠。修己背剖，而生禹於石紐，虎鼻大口，兩耳參鏤，首戴鉤鈴，胸有玉斗，足文履已，故名文命。長有聖德。長九尺九寸。夢自洗於河，取水飲之。又有白狐九尾之瑞。當堯之時，舜舉之。禹觀於河，有長人白面魚身，出曰 : 「吾河精也。」呼禹曰 : 「文命治水。」言訖，授禹《河圖》，言治水之事，乃退入於淵。禹治水既畢，天錫玄珪，以告成功。夏道將興，草木暢茂，青龍止於郊，祝融之神降於崇山。乃受舜禪，即天子之位。洛出龜書，是為《洪範》。以上出《宋書·符瑞志》。三年喪畢，都於陽城。《孟子·萬章上》 : 「舜崩，三年之喪畢，禹避舜之子於陽城。」
元年壬子，帝即位，居冀。《漢書·地理志》 : 「潁川郡陽翟」下，臣瓚曰 : 「《世本》 : 「禹都陽城。」《汲郡古文》亦云「居之」。」是古本《紀年》不云「居冀」也。今本於堯、舜、禹皆云「居冀」者，蓋以《左傳·哀六年》杜預注云 : 「唐、虞及夏皆都冀方。」故云然。
頒夏時於邦國。《戴記·禮運》 : 「吾得夏時焉。」《史記·夏本紀》 : 「孔子正夏時，學者多傳《夏小正》云。」
二年，咎陶薨。《史記·夏本紀》 : 「帝禹立而舉皋陶薦之，且授政焉，而皋陶卒。」
五年，巡狩，會諸侯於塗山。《左氏·哀七年傳》 : 「禹合諸侯於塗山。」
南巡狩，濟江，中流有二黃龍負舟，舟人皆懼。禹笑曰 : 「吾受命於天，屈力以養人。生，性也。死，命也。奚憂龍哉。」龍於是曳尾而逝。出《宋書·符瑞志》。
八年春，會諸侯於會稽，殺防風氏。《魯語》 : 「昔禹致群神於會稽之山，防風氏後至，禹殺而戮之。」
夏六月，雨金於夏邑。《述異記》下 : 「先儒說，夏禹時，天雨金三日。」
秋八月，帝陟於會稽。《史記·夏本紀》 : 「十年，帝東巡狩，至於會稽而崩。」
禹立四十五年。《御覽》八十二引古本《紀年》如此。今本既云「八年，帝陟」，又云「禹立四十五年」，足見雜綜諸書，未加修正。禹薦益於天。七年，禹崩，三年喪畢，天下歸啟。出《孟子·萬章上》。
帝啟元年癸亥，帝即位於夏邑。大饗諸侯於鈞臺。《左氏·昭四年傳》 : 「夏啟有鈞臺之享。」諸侯從帝歸於冀都。
大饗諸侯於璿臺。《文選·王元長曲水詩序》 : 「至如夏後，二龍載驅璿臺之上。」注引《易·歸藏》曰 : 「昔者夏后啟筮享神於晉之墟，作為璿臺，於水之陽。」
二年，費侯伯益出就國。《晉書·束皙傳》引《紀年》 : 「益乾啟位，啟殺之。」《史通》《疑古篇》、《雜說篇》兩引「益為後啟所誅」。此獨云「二年，費侯伯益出就國。」蓋故與古本立異。觀後附注於「伊尹自立」云「誤以攝政為真」。於「太甲殺伊尹」云「文與前後不類」，此則易其本文，彼則加以案語，蓋正文與注出於一人所蒐集也。
王帥師伐有扈，大戰於甘。原注 : 有扈，在始平鄠縣。《尚書序》 : 「啟與有扈氏戰於甘之野，作《甘誓》。」《甘誓》 : 「大戰於甘。」原注七字《左傳·昭元年》注文。
六年，伯益薨，祠之。《越絕書》 : 「益死之後，啟歲善犧牲以祠之。」
八年，帝使孟塗如巴·訟。《海內南經》 : 「夏后啟之臣曰孟塗，是司神於巴，巴人請訟於孟塗之所。」
十年，帝巡狩，舞九韶於大穆之野。《海外西經》:「大樂之野，夏后啟於此舞九代。一曰大遺之野。」郭注 : 「《大荒經》云「天穆之野」。」《大荒西經》: 「夏后開上三嬪於天，得《九辨》與《九歌》以下，此天穆之野，高二千仞，開焉得始歌《九招》。」郭注 : 「《竹書》曰 : 「夏后開鳷九韶也。」」《御覽》八十二引《帝王世紀》 : 「啟升後十年，舞《九韶》。」
十一年，放王季子武觀於西河。原注 : 武觀即五觀也。觀國，今頓丘衛縣。《楚語》 : 「啟有五觀。」韋注 : 「五觀，啟子，太康昆弟也。」《墨子·非樂下》「於《武觀》曰 : 「啟乃淫溢康樂，野於飲食」」雲云，是《武觀》乃書篇名，非人名，此以「五觀」為「武觀》，乃雜採二書為之。觀國，今頓丘衛縣，亦《左傳·昭元年》注文。
十五年，武觀以西河叛。《漢書·地理志》東郡有畔觀縣。案，本畔、觀二縣，自宋本以下，皆誤以為一縣，聯綴不分。
彭伯壽帥師征西河，武觀來歸。《書鈔》十三引《紀年》 : 「啟征西河。」《路史·後紀》十三 : 「既征西河。」注 : 「《紀年》在二十五年。」《御覽》八十二引《帝王世紀》 : 「啟三十五年征河西。」此系之十五年者，以此既依《路史》啟十六年陟，則不得有二十五年、三十五年也。《逸周書·嘗麥解》 : 「其在殷之五子，忘伯禹之命，假國無正，用胥興作亂，遂亡厥國，皇天哀禹，賜彭壽思正夏略。」
十六年陟。《路史·後紀》十三 : 「啟在位十有六歲，年九十一。」此本之。《真誥》十五引《竹書》 : 「啟即位三十九年，亡年七十八。」《路史》注引《紀年》 : 「啟二十九年，年九十八。」與今本迥異。《御覽》八十二引《帝王世紀》 : 「啟在位九年。」《通鑑外紀》 : 「啟在位九年。」又引皇甫謐曰 : 「十年。」
帝太康元年癸未，帝即位，居斟尋。《水經·巨洋水注》、《漢書·地理志》注、《史記·夏本紀》正義引臣瓚曰 : 「《汲郡古文》 : 「太康居斟尋。」」
畋於洛表。偽《書·五子之歌》 : 「畋於有洛之表。」
羿入居斟尋。《水經·巨洋水注》、《漢書·地理志》注、《史記·夏本紀》正義引臣瓚曰 : 「《汲塚古文》 : 「太康居斟尋，羿亦居之。」」
四年陟。《帝王世紀》、《通鑑外紀》皆云「在位二十九年」。《路史·後紀》十三云「在位蓋十有九歲，失政，又十歲而死」。並與此異。
帝仲康元年己丑，帝即位，居斟尋。
五年秋九月庚戌朔，日有食之。《新唐書·歷志》 : 「張說《歷議》 : 新歷，仲康五年癸巳歲九月庚戌朔，日蝕在房二度。」
命胤侯帥師征羲和。偽《書·胤征》 : 「惟仲康肇位四海，胤侯命掌六師，羲和廢厥德，酒荒於厥邑，胤后承王命徂征。」
六年，錫昆吾命作伯。《鄭語》 : 「昆吾為夏伯矣。」
七年陟。《通鑑外紀》 : 「仲康在位十三年。」《路史》注引《紹運圖》同，《年代歷》 : 「二十六年。」《路史·後紀》 : 「仲康十有八歲崩。」均與此互異。
世子相出居商丘，依邳侯。原注 : 一作「依同姓諸侯斟灌、斟尋」。《御覽》八十二引《帝王世紀》 : 「乃徙商丘，依同姓諸侯斟灌氏、斟尋氏。」
帝相元年戊戌，帝即位，居商。《御覽》八十二引《紀年》 : 「帝相即位，處商丘。」
征淮夷。《御覽》八十二引《紀年》 : 「元年，征淮夷。」《路史·後紀》十三 : 「征淮、畎。」注 : 「淮夷、畎夷。《紀年》云 : 元年。」《後漢書·西羌傳》 : 「後相即位，乃征畎夷。」此僅採《御覽》所引。
二年，徵風及黃夷。《御覽》八十二及《後漢書·東夷傳》注引《紀年》 : 「二年，徵風夷及黃夷。」《通鑑外紀》引 : 「二年，征黃夷。」
七年，於夷來賓。《後漢書·東夷傳》注、《外紀》注、《路史·後紀》十三注均引《紀年》 : 「七年，於夷來賓。」
八年，寒浞殺羿，使其子澆居過。見《左·襄四年傳》，但《左傳》殺羿封澆非一年事。
九年，相居於斟灌。《水經·巨洋水注》、《漢書·地理志》注、《路史·後紀》十三引臣瓚曰 : 「《汲塚古文》 : 「相居斟灌。」」
十五年，商侯相土作乘馬。《周禮·校人》注、《荀子·解蔽篇》注引《世本》 : 「相土作乘馬。」
遂遷於商丘。《左氏·襄九年傳》 : 「昔陶唐之火正閼伯居商丘，相土因之。」
二十年，寒浞滅戈。《左·襄四年傳》 : 「寒浞處澆于戈。」
二十六年，寒浞使其子帥師滅斟灌。《左·襄四年傳》 : 「使澆用師滅斟灌及斟尋氏。」
二十七年，澆伐斟鄩，大戰于濰，覆其舟，滅之。《楚辭·天問》 : 「覆舟斟尋，何道取之·」
二十八年，寒浞使其子澆弒帝，后緡歸於有仍。《左·哀元年傳》 : 「昔有過澆殺斟灌以伐斟尋，滅夏後相。後緡方娠，逃出自竇，歸於有仍，生少康焉。」
伯靡出奔鬲。《左·襄四年傳》 : 「靡奔有鬲氏。」但《傳》次在家眾殺羿之後。
斟灌之墟，是為帝丘。後緡方娠，逃出自竇，歸於有仍。三句見上。伯靡奔有鬲氏。見上。
夏世子少康生。原注 : 丙寅年。《左·哀元年傳》 : 「后緡方娠，逃出自竇，歸於有仍，生少康焉。」
少康自有仍奔虞。原注 : 乙酉年。《左·哀元年傳》 : 「少康為仍牧正，澆使椒求之，逃奔有虞。」
伯靡自鬲帥斟鄩、斟灌之師以伐浞。《左·襄四年傳》 : 「靡自有鬲氏收二國之燼以滅浞，而立少康。」
世子少康使汝艾伐過殺澆。原注 : 甲辰年。《左·襄四年傳》 : 「少康滅澆於過。」又《哀元年傳》 : 「使女艾諜澆。」
伯子杼帥師滅戈。《左·襄四年傳》 : 「后杼滅豷于戈。」又《哀元年傳》 : 「使季杼誘豷。」
伯靡殺寒浞。見上。
少康自綸歸於夏邑。原注 : 乙巳年。《左·哀元年傳》 : 「虞思於是妻之以二姚，而邑諸綸。」案原本小注 : 「寒浞自丙寅至乙巳，凡四十年。」《通鑑外紀》羿八年，浞三十二年，亦四十年。而此書附注云 : 「夏有王與無王，用歲四百七十一年。」去寒浞四十年，得四百三十一年，與《易緯稽覽圖》云「禹四百三十一年」合，蓋即據《稽覽圖》以定寒浞之年也。
明年，后緡生少康。既長，為仍牧正，惎澆，能戒之。澆使椒求之，將至仍，少康逃奔有虞，為之庖正，以除其害。虞思於是妻之以二姚，而邑諸綸。有田一成，有眾一旅，能布其德，而兆其謀，以收夏眾，撫其官職。以上出《左·哀元年傳》。夏之遺臣伯靡，自有鬲氏收二斟以伐浞。見上。浞恃澆皆康娛，日忘其惡而不為備。出《楚辭·離騷》。少康使汝艾諜澆。見上。初，浞娶純狐氏，有子早死，其婦曰女歧，寡居。澆強圉，往至其戶，陽有所求。女歧為之縫裳，共舍而宿。汝艾夜使人襲斷其首，乃女歧也。澆既多力，又善走，艾乃畋獵，放犬逐獸，因嗾澆顛隕，乃斬澆以歸於少康。出《楚辭·天問》而又為之辭。於是，夏眾滅浞，奉少康歸於夏邑。諸侯始聞之，立為天子，祀夏配天，不失舊物。末二語出《左·哀元年傳》。
帝少康元年丙午，帝即位，諸侯來朝，賓虞公。
二年，方夷來賓。《後漢書·東夷傳》注引《紀年》 : 「少康即位，方夷來賓。」《路史·後紀》十三注同。
三年，復田稷。《周語》 : 「昔我先王世後稷，以服事虞夏。及夏之衰，棄稷弗務，我先王不窋用失其官，而自竄於戎狄之間。」
後稷之後不窋失官，至是而復。見上。
十一年，使商侯冥治河。《魯語》及《祭法》 : 「冥勤其官。」鄭氏《祭法》注 : 「冥，契六世之孫也，其官玄冥，水官也。」
十八年，遷於原。此因《御覽》引《紀年》有「帝寧居原」之文，故云。
二十一年，陟。《通鑑外紀》 : 「少康在位二十一年。」《路史·後紀》十三 : 「在位四十有六歲。」
帝杼元年己巳，帝即位，居原。《御覽》八十二引《紀年》 : 「帝寧居原。」《路史·後紀》十三注引「帝予居原」。
五年，自原遷於老丘。《御覽》八十二引《紀年》 : 「自遷於老丘。」《路史·後紀》十三注引作「自原遷於老王」。
八年，徵於東海及三壽，得一狐九尾。《海外東經》注引《汲郡竹書》 : 「柏杼子徵於東海及三壽，得一狐九尾。」
十三年，商侯冥死於河。《魯語》及《祭法》 : 「冥勤其官而水死。」
十七年，陟。《御覽》八十二引《帝王世紀》 : 「帝寧在位十七年。」《通鑑外紀》從之。《路史·後紀》 : 「二十有七歲陟。」
杼或作帝寧，一曰伯杼。均見上。杼能帥禹者也，故夏后氏報焉。出《魯語》。
帝芬元年戊子，帝即位。
三年，九夷來御。《後漢書·東夷傳》注引《紀年》 : 「後芬即位，三年，九夷來御。」《外紀》、《路史·後紀》引並同。
十六年，洛伯用與河伯馮夷鬥。《水經·洛水注》引《紀年》 : 「洛伯用與河伯馮夷鬥。」不云何年。
三十三年，封昆吾氏子於有蘇。《鄭語》 : 「己姓，昆吾、蘇、顧、溫、董。」《唐書·宰相世系表》 : 「昆吾之子封於蘇。」
三十六年，作圜土。
四十四年，陟。《御覽》八十二引《紀年》 : 「後芬立四十四年。」又引《帝王世紀》 : 「芬在位二十六年。」《外紀》從之。《路史·後紀》十三 : 「二十有六歲陟。」注 : 「《世紀》二十八年，《紀年》四十四年，非。」
芬或曰芬發。
帝芒元年壬申，帝即位，以玄珪賓於河。《書鈔》八十九、《初學記》十三、《御覽》八十二引《紀年》 : 「後荒即位，元年，以玄珪賓於河。」《初學記》「珪」作「璧」，《御覽》「荒」作「芒」。
十三年，東狩於海，獲大魚。《書鈔》、《初學記》、《御覽》引《紀年》與「玄珪賓河」為一年事。《書鈔》「魚」作「鳥」。
三十三年，商侯遷於殷。此因《山海經》引《紀年》有「殷王子亥」，故設遷殷一事。
五十八年，陟。《御覽》八十二引《紀年》 : 「後芒陟位，五十八年。」《路史·後紀》十三注引「後芒陟，年五十八」。《外紀》 : 「在位十八年。」又引《帝王本紀》云「十三年」，《路史》從《外紀》。
芒或曰帝荒。見上。
帝洩元年辛未，帝即位。
十二年，殷侯子亥賓於有易，有易殺而放之。《大荒東經》注引《竹書》 : 「殷王子亥賓於有易而淫焉，有易之君綿臣殺而放之。是故殷主甲微假師於河伯，以伐有易，滅之，遂殺其君綿臣也。」
十六年，殷侯微以河伯之師伐有易，殺其君綿臣。見上。
殷侯子亥賓於有易而淫焉。有易之君綿臣殺而放之。故殷上甲微假師於河伯，以伐有易，滅之，遂殺其君綿臣。見上。中葉衰而上甲微復興，故商人報焉。出《魯語》。
二十一年，命畎夷、白夷、玄夷、風夷、赤夷、黃夷。《後漢書·東夷傳》注引《紀年》 : 「後洩二十一年，命畎夷、白夷、赤夷、玄夷、風夷、陽夷。」《外紀》及《路史·後紀》十三所引略同。
二十五年，陟。《路史·後紀》十三注引《紀年》作「二十一」。《御覽》八十二引《帝王世紀》 : 「帝洩在位十六年。」《外紀》從之，《路史·後紀》 : 「帝洩二十六歲陟。」注 : 「《世紀》同，《年代歷》十六年，《紀年》二十一，皆非。」
帝不降元年己亥，帝即位。
六年，伐九苑。《御覽》八十二引《紀年》 : 「不降即位，六年，伐九苑。」《路史》引同。
三十五年，殷滅皮氏。《逸周書·史記解》 : 「信不行，義不立，則哲士凌君政，禁而生亂，皮氏以亡。」
五十九年，遜位於弟扃。《御覽》八十二引《紀年》 : 「六十九年，其弟立，是為帝扃。」《外紀》 : 「帝不降，在位五十九年。」《路史·後紀》 : 「五十九歲，陟。」注 : 「《世紀》、《年代歷》同，《紀年》六十九。」
帝扃元年戊戌，帝即位。
十年，帝不降陟。見上。三代之世內禪，惟不降實有聖德。
十八年，陟。《御覽》八十二引《帝王世紀》 : 「帝扃，在位二十一年。」《外紀》、《路史》從之。
帝廑一名胤甲。《御覽》八十二引《紀年》 : 「帝廑一名胤甲。」
元年己未，帝即位，居西河。《海外東經》注、《通鑑外紀》、《路史·後紀》注、《御覽》八十二引《紀年》 : 「胤甲即位，居西河。」《御覽》四引「胤甲居於河西」。
四年，作西音。《呂氏春秋·音初篇》 : 「殷整甲徙宅西河，猶思故處，實始作為西音。」此係之夏胤甲，失之。
昆吾氏遷於許。原注 : 己姓，名樊，封於衛，夏衰為伯，遷於舊許。《左·昭十二年傳》 : 「昔我皇祖伯父昆吾，舊許是宅。」蓋謂陸終之子昆吾，不得在胤甲時。
八年，天有祅孽，十日並出，其年陟。《海外東經》注、《通鑑外紀》、《路史·後紀》引《紀年》 : 「天有妖孽，十日並出，其年胤甲陟。」不著何年。《御覽》八十二引《帝王世紀》 : 「帝廑在位二十年。」《外紀》、《路史》皆從之。
帝孔甲元年乙巳，帝即位，居西河。
廢豕韋氏，使劉累豢龍。《左·昭二十九年傳》 : 「陶唐氏既衰，其後有劉累，學擾龍於豢龍氏，以事孔甲，能飲食之。夏后嘉之，賜氏曰御龍，以更豕韋之後。」
三年，王畋于萯山。《呂氏春秋·音初篇》 : 「夏后孔甲畋於東陽萯山。」
五年，作東音。《呂氏春秋·音初篇》 : 「孔甲乃作《破斧之歌》，實始為東音。」
七年，劉累遷於魯陽。《左·昭二十九年傳》 : 「龍一雌死，潛醢以食夏後，既而使求之，懼而遷於魯縣。」杜注 : 「魯縣，今魯陽也。」王好事鬼神，肆行淫亂，諸侯化之，夏政始衰。略本《史記·夏本紀》。田於東陽萯山，天大風晦盲，孔甲迷惑，入於民室，主人方乳，或曰 : 「後來見良日也，之子必大吉。」或又曰 : 「不勝也，之子必有殃。」孔甲聞之曰 : 「以為餘一人子，夫誰殃之。」乃取其子以歸。既長，為斧所戕，乃作《破斧之歌》，是為東音。《呂氏春秋·音初篇》。劉累所畜龍一雌死，潛醢以食夏後，夏后饗之，既而使求之，懼而遷於魯陽，其後為範氏。《左·昭二十九年傳》。
九年，陟。《通鑑外紀》 : 「孔甲在位三十一年。」《路史》注引《年代歷》同。《路史》以胤甲、孔甲為一人，云「在位四十歲」。
殷侯復歸於商丘。
帝昊
昊一作皋。《左·僖三十三年傳》 : 「其北陵，夏后皋之墓也。」元年庚辰，帝即位。
使豕韋氏復國。原注 : 夏衰，昆吾、豕韋相繼為伯。此因帝孔甲時廢豕韋氏，故云然。
三年，陟。《御覽》八十二引《紀年》 : 「後昊立三年。」《通鑑外紀》、《路史·後紀》皆云「十一年」。
帝發
一名後敬，或曰發惠。《御覽》八十二引《紀年》 : 「後發一名後敬，或曰發惠。」案 : 「惠」字原脫。《路史·後紀》 : 「帝敬發，一曰惠。」注「見《紀年》」。
元年乙酉，帝即位。
諸侯賓於王門，再保墉會於上池，諸夷入舞。《書鈔》八十二引《紀年》 : 「後發即位，元年，諸侯賓於王門，再保墉會於上池，諸夷入舞。」又《後漢書·東夷傳》注、《御覽》七百八十、《通鑑外紀》、《路史·後紀》分引。
七年，陟。《通鑑外紀》 : 「發在位十三年。」又引《帝王本紀》云「十二年」，《路史》同。
泰山震。《述異記》上 : 「桀時泰山山走石泣。先儒說，桀之將亡，泰山三日泣。」
帝癸一名桀。
元年壬辰，帝即位，居斟鄩。《水經·巨洋水注》、《漢書·地理志》注、《史記·夏本紀》正義引臣瓚曰 : 「「太康居斟尋，桀亦居之。」」
三年，築傾宮。《文選·吳都賦》注引《紀年》 : 「桀築傾宮。」
毀容臺。《御覽》八十二引《尸子》 : 「昔夏桀之時，容臺振而掩覆。」亦見《淮南·覽冥訓》。
畎夷入於岐以叛。《後漢書·西羌傳》 : 「後桀之亂，畎夷入居邠、岐之間。」
六年，歧踵戎來賓。《呂氏春秋·當染篇》 : 「桀染於羊辛、歧踵戎。」
十年，五星錯行，夜中，星隕如雨。
地震。
伊、洛竭。《周語》 : 「昔伊、洛竭而夏亡。」
十一年，會諸侯于仍，有緡氏逃歸，遂滅有緡。《左·昭四年傳》 : 「夏桀為仍之會，有緡叛之。」
十三年，遷於河南。《史記·吳起列傳》 : 「夏桀之居，伊闕在其南，羊腸在其北。」瓚曰 : 「今河南城為直之。」
初作輦。《後漢書·井丹傳》 : 「桀乘人車。」《通典》六十六 : 「夏氏末代制輦。」
十四年，扁帥師伐岷山。原注 : 一作山民。《藝文類聚》八十三、《御覽》一百三十五引《紀年》 : 「桀伐岷山。」《御覽》八十二引作「山民」。
癸命扁伐山民，山民女於桀二人，曰琬，曰琰。後愛二人，女無子焉，斲其名於苕華之玉。苕是琬，華是琰，而棄其元妃於洛，曰妹喜，於傾宮飾瑤臺居之。出《御覽》八十二引《紀年》。
十五年，商侯履遷於亳。原注 : 成湯元年。《尚書序》 : 「湯始居亳。」
十七年，商使伊尹來朝。《孟子·告子下》 : 「五就湯、五就桀者，伊尹也。」
二十年，伊尹歸於商及汝鳩、汝方，會於北門。《尚書序》 : 「伊尹去亳適夏，既醜有夏，復歸於亳。入自北門，乃遇汝鳩、汝方，作《汝鳩》、《汝方》。」
二十一年，商師征有洛，克之。《逸周書·史記解》 : 「昔者有洛氏宮室無常，池囿廣大，工功日進，以後更前，民不得休。農失其時，饑饉無食，成商伐之，有洛以亡。」
遂征荊，荊降。《越絕書》三 : 「湯行仁義，敬鬼神，天下皆一心歸之。當是時，荊伯未從也，湯於是乃飾犧牛以事荊伯，乃委其誠心。」
二十二年，商侯履來朝，命囚履於夏臺。《史記·夏本紀》 : 「桀乃召湯而囚之於夏臺。」
二十三年，釋商侯履，諸侯遂賓於商。《書鈔》十引《尚書大傳》 : 「桀無道，囚湯，後釋之，諸侯八譯來朝者六國。」
二十六年，商滅溫。《鄭語》 : 「己姓，昆吾、蘇、顧、溫、董，則夏滅之矣。」
二十八年，昆吾氏伐商。
商會諸侯於景亳。《昭四年左傳》 : 「商湯有景亳之命。」
遂征韋，商師取韋，遂征顧。《詩·商頌》 : 「韋、顧既伐。」
太史令終古出奔商。《呂氏春秋·先識篇》 : 「夏桀迷惑，暴亂愈甚，太史令終古乃出奔如商。」《淮南·氾論訓》 : 「太史令終古即奔商，三年而桀亡。」此系之二十八年，本之。
二十九年，商師取顧。
三日並出。《開元占經》六引《尚書考靈耀》 : 「黑帝之亡，三日並照。」又引《孝經緯》 : 「夏時二日並出，讖曰 : 「桀無道，兩日照。」」
費伯昌出奔商。《博物志》十 : 「夏桀之時，費昌之河上，見二日，在東者爛爛將起，在西者沈沈將滅，若疾雷之聲。昌問於馮夷曰 : 「何者為殷·何者為夏·」馮夷曰 : 「西夏東殷。」於是費昌徙族歸殷。」
冬十月，鑿山穿陵，以通於河。《御覽》八十二引《六韜》 : 「桀時有瞿山之地。十月，鑿山陵，通之於河。」
三十年，瞿山崩。《御覽》引《六韜》 : 「桀時有瞿山之地。」「地」字疑本作「崩」。
殺其大夫關龍逢。《莊子·人間世》 : 「昔者桀殺關龍逢。」
商師征昆吾。《詩·商頌》 : 「韋、顧既伐，昆吾、夏桀。」
冬，聆隧災。《周語》 : 「夏之亡也，回祿信於聆隧。」
三十一年，商自陑征夏邑。《尚書序》 : 「伊尹相湯伐桀，升自陑。」
克昆吾。《詩·商頌》箋 : 「昆吾、夏桀同時誅也。」詳孔疏。
大雷雨，戰於鳴條。《尚書序》 : 「遂與桀戰於鳴條之野。」
夏師敗績，桀出奔三朡，商師征三朡。《尚書序》 : 「夏師敗績，湯遂從之，遂伐三朡。」
戰於郕。《呂氏春秋·簡選篇》 : 「以戊子戰於郕。」
獲桀於焦門。《淮南·主術訓》 : 「擒之焦門。」
放之於南巢。《御覽》八十三引《紀年》 : 「湯遂滅夏，桀逃南巢氏。」偽《書·仲虺之誥》 : 「成湯放桀於南巢。」
自禹至桀十七世，有王與無王，用歲四百七十一年。原注 : 始壬子，終壬戌。《御覽》八十二引《紀年》，《文選·六代論》注、《史記·夏本紀》集解分引。《路史·後紀》注引《紀年》 : 「並窮、寒四百七十二年。」案 : 此都數與上諸帝在位之年數不合。綜計上諸帝在位年數，則禹八年，啟十六年，太康四年，仲康七年，相二十八年，少康二十一年，杼十七年，芬四十四年，芒五十八年，洩二十五年，不降五十九年，扃十八年，廑八年，孔甲九年，昊三年，發七年，癸三十一年，凡三百七十三年。必無王之世有九十八年，然可得四百七十一年之數，則少康陟時年已百二十歲，事難徵信。又本書諸帝即位之年，各著歲名。以歲名核之，則夏后氏始壬子，終壬戌，凡四百三十一年，而寒浞四十年亦在其中。考昔人所以定寒浞為四十年者，以古本《紀年》云「夏四百七十一年」。而《漢書·律歷志》云「四百三十二歲」，《易緯·稽覽圖》云「禹四百三十一年」，差四十年，遂以此四十年為無王之世以調停之。蓋古言歷者有此說，故《通鑑外紀》云羿八年，浞三十二年，共四十年，然《外紀》用《漢志》說，以夏為四百三十二年。此書用《稽覽圖》說，以夏為四百三十一年，而無王之年仍入此中，遂與古《紀年》四百七十一年之都數不能相應。至諸帝在位年數，復與此四百三十一年之都數不合者，因作偽者復假設喪畢即位之說。故啟在位年數以歲名差之，得十九年，而本書云十六年陟，則禹崩踰三年始即位。太康在位年數以歲名差之，當得八年，而本書云太康四年陟，則啟崩踰四年始即位。其餘放此。然如芒、扃、桀三帝，又皆踰年即位，其參差無例亦甚矣。
殷商
殷商成湯名履。
湯有七名而九徵。《御覽》八十三引《紀年》放桀於南巢而還，諸侯八譯而朝者千八百國，奇肱氏以車至，乃同尊天乙履為天子，三讓，遂即天子之位。初，高辛氏之世妃曰簡狄，以春分玄鳥至之日，從帝祀郊禖，與其妹浴於玄丘之水。有玄鳥銜卵而墜之，五色甚好，二人競取，覆以玉筐。簡狄先得而吞之，遂孕。胸剖而生契。長為堯司徒，成功於民，受封於商。後十三世，生主癸。主癸之妃曰扶都，見白氣貫月，意感，以乙日生湯，號天乙。豐下銳上，皙而有髯，句身而揚聲，長九尺，臂有四肘，是為成湯。湯在亳，能修其德。伊摯將應湯命，夢乘船過日月之傍，湯乃東至於洛，觀帝堯之壇，沈璧退立，黃魚雙踴，黑鳥隨之止於壇，化為黑玉。又有黑龜，並赤文成字，言夏桀無道，成湯遂當代之。檮杌之神，見於邳山。有神牽白狼銜鉤而入商朝。金德將盛，銀自山溢。湯將奉天命放桀，夢及天而·之，遂有天下。商人後改天下之號曰殷。出《宋書·符瑞志》。
十八年癸亥，王即位，居亳。《唐書·歷志》 : 「張說《五星議》 : 成湯伐桀，歲在壬戌，其明年，湯始建國為元祀。」
始屋夏社。《尚書序》 : 「湯既勝夏，欲遷其社，不可，作《夏社》。」《郊特牲》 : 「是故喪國之社屋之。」
十九年，大旱。
氐、羌來賓。《詩·商頌》 : 「昔有成湯，自彼氐、羌，莫敢不來享，莫敢不來王。」
二十年，大旱。
夏桀卒於亭山。《荀子·解蔽篇》 : 「桀死於亭山。」
禁弦歌舞。《書鈔》九、《類聚》八十二、《初學記》九、《御覽》三十五等引《尸子》 : 「湯之救旱也，弦歌鼓舞者禁之。」
二十一年，大旱。
鑄金幣。《管子·輕重八》 : 「湯以莊山之金鑄幣，而贖民之無○賣子者。」
二十二年，大旱。
二十三年，大旱。
二十四年，大旱。
王禱於桑林，雨。《呂氏春秋·順民篇》 : 「湯克夏而正天下，天大旱，五年不收，湯乃以身禱於桑林，雨乃大至。」雲云，上五年連書大旱，亦本此。
二十五年，作《大濩樂》。《呂氏春秋·古樂篇》 : 「湯乃命伊尹，作為《大濩》。」
初巡狩，定獻令。《逸周書·王會解》 : 「湯問伊尹曰 : 其為四方獻令。」
二十七年，遷九鼎於商邑。《左·宣三年傳》 : 「桀有昏德，鼎遷於商。」
二十九年，陟。《御覽》八十三引《韓詩內傳》 : 「湯為天子十三年，百歲而崩。」《漢書·律歷志》 : 「成湯方即世崩沒之時，為天子用事十三年矣。商十二月乙丑朔冬至，故《書序》曰 : 「成湯既沒，太甲元年，使伊尹作《伊訓》。」《伊訓》曰 : 「惟太甲元年十有二月乙丑朔。」」據此，則自湯元年至太甲元年為十三年，湯在天子位凡十二年。
外丙名勝。《御覽》八十三引《紀年》 : 「外丙勝居亳。」
元年乙亥，王即位，居亳。見上。
命卿士伊尹。
二年，陟。《孟子·萬章上》 : 「外丙二年。」《史記》同。
仲壬名庸。
元年丁丑，王即位，居亳，命卿士伊尹。《春秋經傳集解後序》引《紀年》 : 「仲壬即位，居亳，命卿士伊尹。」《書·咸有一德》疏、《通鑑外紀》引「命」作「其」。
四年，陟。《孟子·萬章上》 : 「仲壬四年。」《史記》同。
太甲名至。
元年辛巳，王即位，居亳，命卿士伊尹。
伊尹放太甲於桐，乃自立。《春秋後序》、《書》疏、《外紀》引《紀年》 : 「仲壬崩，伊尹放太甲於桐，乃自立。」
約按 : 伊尹自立，蓋誤以攝政為真爾。
七年，王潛出自桐，殺伊尹，天大霧三日，乃立其子伊陟、伊奮，命復其父之田宅而中分之。《春秋後序》、《書》疏、《外紀》引《紀年》 : 「伊尹即位，放太甲七年，太甲潛出自桐，殺伊尹，乃立其子伊陟、伊奮，命復其父之田宅而中分之。」又《書》疏及《初學記》二引《帝王世紀》 : 「伊尹卒，年百有餘歲，大霧三日。」
約按 : 此文與前後不類，蓋後世所益。
十年，大饗於太廟。《書·盤庚》 : 「茲余大享於先王。」
初祀方明。《漢書·律歷志》 : 「《伊訓篇》 : 「維太甲元年十有二月乙丑朔，伊尹祀於先王，誕資有牧方明。」」是本元年事，此乃繫之十年。
十二年，陟。《史記·魯周公世家》索隱 : 「案《紀年》，太甲惟得十二年。」
沃丁名絢。《御覽》八十三引《紀年》 : 「沃丁絢即位，居亳。」
元年癸巳，王即位，居亳。見上。
命卿士咎單。《尚書序》 : 「沃丁既葬伊尹於亳，咎單遂訓伊尹事，作《沃丁》。」
八年，祠保衡。《尚書》疏、《初學記》二引《帝王世紀》 : 「沃丁八年，伊尹卒，年百有餘歲，大霧三日。沃丁葬以天子之禮，祀以太牢，親自臨喪三年，以報大德。」
十九年，陟。《通鑑外紀》 : 「沃丁在位二十九年。」
小庚約案 : 《史記》作「太庚」。
名辨。《御覽》八十三引《紀年》 : 「小庚辨即位，居亳。」
元年壬子，王即位，居亳。見上。
五年，陟。《御覽》八十三引《史記》 : 「帝太庚在位二十五年崩。」《外紀》從之。案《史記》商諸帝無在位年數，蓋採他書補之，後放此。
小甲名高。《御覽》八十三引《紀年》 : 「小甲高即位，居亳。」
元年丁巳，王即位，居亳。見上。
十七年，陟。《御覽》八十三引《史記》 : 「帝小甲在位十七年。」《外紀》 : 「在位三十六年。」又引《帝王本紀》云 : 「五十七年。」
雍己名〔 〕。《御覽》八十三引《紀年》 : 「雍己〔 〕即位，居亳。」
元年甲戌，王即位，居亳。見上。
十二年，陟。《御覽》八十三引《史記》 : 「帝雍己在位十二年崩。」《外紀》 : 「十三年。」
太戊名密。
元年丙戌，王即位，居亳。
命卿士伊陟、臣扈。《書·君奭》 : 「在大戊時則有若伊陟、臣扈，格於上帝。」
七年，有桑穀生於朝。《尚書序》 : 「伊陟相大戊，亳有祥，桑穀共生於朝。」
十一年，命巫咸禱於山川。
二十六年，西戎來賓，王使王孟聘西戎。《海外西經》注 : 「殷帝大戊使王孟採藥，從西王母。」
三十一年，命費侯中衍為車正。《史記·秦本紀》: 「大費玄孫曰孟戲中衍，鳥身人言。帝太戊聞而卜之使御，吉，遂致使御而妻之。」
三十五年，作寅車。《詩·小雅·六月》傳 : 「殷曰寅車，先疾也。」
四十六年，大有年。
五十八年，城蒲姑。
六十一年，東九夷來賓。
七十五年，陟。《書·無逸》 : 「肆中宗之享國，七十有五年。」《御覽》八十三引《史記》 : 「中宗在位七十有五年崩。」
大戊遇祥桑，側身修行。三年之後，遠方慕明德，重譯而至者七十六國。商道復興，廟為中宗。原注 : 《竹書》作「太宗」。案 : 《史記·殷本紀》以太甲為太宗，太戊為中宗。《御覽》八十三引《紀年》以祖乙為中宗，則大戊或有稱太宗之理。然作此注者固不能見汲塚原書，或見他書所引《紀年》有此說與·
仲丁名莊。
元年辛丑，王即位，自亳遷於囂，於河上。《御覽》八十三引《紀年》 : 「仲丁即位，元年，自亳遷於囂。」
六年，征藍夷。《後漢書·東夷傳》注引《紀年》 : 「仲丁即位，徵於藍夷。」
九年，陟。《御覽》八十三引《紀年》 : 「帝仲丁在位十一年。」《外紀》同。
外壬名發。
元年庚戌，王即位，居囂。《御覽》八十三引《紀年》 : 「外壬居囂。」
邳人、侁人叛。《左·昭元年傳》 : 「商有姺、邳。」
十年，陟。《御覽》八十三引《史記》 : 「帝外壬在位一十五年。」《外紀》同。
河亶甲名整。《御覽》八十三引《紀年》 : 「河亶甲整即位。」
元年庚申，王即位，自囂遷於相。《御覽》八十三引《紀年》 : 「河亶甲整即位，自囂遷於相。」
三年，彭伯克邳。《鄭語》 : 「大彭、豕韋為商伯矣。」
四年，征藍夷。《御覽》八十三引《紀年》 : 「河亶甲征藍夷。」
五年，侁人入於班方。彭伯、韋伯伐班方，侁人來賓。《御覽》八十三引《紀年》 : 「河亶甲再徵班方。」
九年，陟。《御覽》八十三引《史記》 : 「河亶甲在位九年。」《外紀》同。
祖乙名滕。《御覽》八十三引《紀年》 : 「祖乙滕即位。」
元年己巳，王即位，自相遷于耿。
命彭伯、韋伯。見上。
二年，圮于耿。《尚書序》 : 「祖乙圮於耿，作《祖乙》。」
自耿遷于庇。《御覽》八十三引《紀年》 : 「祖乙滕即位，是為中宗，居庇。」
三年，命卿士巫賢。《書·君奭》 : 「在祖乙時則有若巫賢。」
八年，城庇。
十五年，命邠侯高圉。
十九年，陟。《御覽》八十三引《史記》 : 「祖乙在位十九年。」《外紀》同。
祖乙之世，商道復興，廟為中宗。原注 : 《史記》與《無逸》皆無之。案 : 《御覽》引《紀年》 : 「祖乙滕即位，是為中宗。」
祖辛名旦。
元年戊子，王即位，居庇。
十四年，陟。《御覽》八十三引《史記》 : 「祖辛在位十六年。」《外紀》同。
開甲原注 : 《史記》作「沃甲」。《史記》索隱 : 「沃甲，《系本》作開甲也。」
名踰。《御覽》八十三引《紀年》 : 「帝開甲踰即位，居庇。」
元年壬寅，王即位，居庇。見上。
五年，陟。《御覽》八十三引《史記》 : 「沃甲在位二十五年。」《外紀》 : 「在位二十年。」
祖丁名新。
元年丁未，王即位，居庇。《御覽》八十三引《紀年》 : 「祖丁即位，居庇。」
九年，陟。《御覽》八十三引《史記》 : 「祖丁在位三十二年。」《外紀》同。
南庚名更。《御覽》八十三引《紀年》 : 「南庚更。」
元年丙辰，王即位，居庇。
三年，遷于奄。《御覽》八十三引《紀年》 : 「南庚更自庇遷于奄。」
六年，陟。《御覽》八十三引《史記》 : 「南庚在位二十九年。」《外紀》同。
陽甲原注 : 一名和甲。
名和。
元年壬戌，王即位，居奄。《御覽》八十三引《紀年》 : 「陽甲即位，居奄。」
三年，西征丹山戎。《大荒北經》注引《竹書》曰 : 「和甲西征，得一丹山。」案 : 隸書「和」、「祖」二字形相近，和甲疑祖甲之訛。此據郭注訛字，乃有陽甲名和之說矣。
四年，陟。《御覽》八十三引《史記》 : 「陽甲在位十七年。」《外紀》「七年」，又引《帝王本紀》云 : 「十七年。」
盤庚名旬。《御覽》八十三引《紀年》 : 「盤庚旬。」
元年丙寅，王即位，居奄。
七年，應侯來朝。《水經·滍水注》、《漢書·地理志》注引臣瓚曰 : 「《汲塚古文》殷時已有應國。」
十四年，自奄遷於北蒙，曰殷。《御覽》八十三引《紀年》 : 「盤庚旬自奄遷於北蒙，曰殷。」餘見《古本紀年輯校》。
十五年，營殷邑。
十九年，命邠侯亞圉。
二十八年，陟。《御覽》八十三引《史記》 : 「盤庚在位二十八年。」《外紀》同。
小辛名頌。《御覽》八十三引《紀年》 : 「小辛頌即位，居殷。」
元年甲午，王即位，居殷。見上。
三年，陟。《御覽》八十三引《史記》 : 「小辛在位二十一年。」《外紀》同。
小乙名歛。《御覽》八十三引《紀年》 : 「小乙歛即位，居殷。」
元年丁酉，王即位，居殷。見上。
六年，命世子武丁居於河，學於甘盤。《書·無逸》 : 「其在高宗，舊勞於外。」偽《書·說命》 : 「餘小子舊學於甘盤，既乃遯於荒野，入宅於河。」
十年，陟。《御覽》八十三引《史記》 : 「小乙在位二十八年。」《外紀》 : 「二十一年。」
武丁名昭。
元年丁未，王即位，居殷。
命卿士甘盤。《書·君奭》 : 「在武丁時則有若甘盤。」
三年，夢求傅說，得之。《尚書序》 : 「高宗夢得說。」偽《書·說命》 : 「王宅憂，亮陰三祀。既免喪，其惟弗言，曰 : 夢帝賚予良弼，其代予言。」
六年，命卿士傅說。
視學養老。《王制》 : 「凡養老，殷人以食禮。」又「殷人養國老於右學，養庶老於左學」。又「殷人縞衣而養老」。
十二年，報祀上甲微。《魯語》 : 「上甲微能帥契者也，商人報焉。」《孔叢子·論書篇》 : 「《書》曰 : 「惟高宗報上甲微。」」
二十五年，王子孝己卒於野。《尸子》 : 「殷高宗之子曰孝己。其母早死，高宗惑後妻言，放之而死。」
二十九年，肜祭太廟，有雉來。《尚書序》 : 「高宗祭成湯，有飛雉升鼎耳而雊。祖己訓諸王，作《高宗肜日》。」
三十二年，伐鬼方。《易·下經》 : 「高宗伐鬼方。」
次於荊。《詩·商頌》 : 「撻彼殷武，奮伐荊楚。」
三十四年，王師克鬼方。《易·下經》 : 「高宗伐鬼方，三年克之。」
氐、羌來賓。
四十三年，王師滅大彭。《鄭語》 : 「彭姓，彭祖、豕韋、諸稽，則商滅之矣。」
五十年，征豕韋，克之。見上。
五十九年，陟。古文《尚書·無逸》 : 「肆高宗之享國五十有九年。」《御覽》八十三引《帝王世紀》 : 「武丁在位五十九年。」此從之。《隸釋》錄漢石經 : 「肆高宗之享國百年。」
王，殷之大仁也。《漢書·賈捐之傳》。力行王道，不敢荒寧，嘉靖殷邦，至於小大，無時或怨。四語出《書·無逸》。是時輿地東不過江黃，西不過氐、羌，南不過荊蠻，北不過朔方，而頌聲作。《漢書·賈捐之傳》。禮廢而復起，廟為高宗。
祖庚名曜。《御覽》八十三引《紀年》 : 「祖庚曜居殷。」
元年丙午，王即位，居殷，作《高宗之訓》。見上。
十一年，陟。《御覽》八十三引《史記》 : 「祖庚在位七年。」《外紀》同。
祖甲原注 : 《國語》作帝甲。
名載。《御覽》八十三引《紀年》 : 「帝祖甲載居殷。」
元年丁巳，王即位，居殷。見上。
十二年，征西戎。
冬，王返自西戎。原注 : 祖甲西征，得一丹山。案 : 此《大荒北經》注引《竹書》。「祖甲」原注作「和甲」。
十三年，西戎來賓。
命邠侯組紺。
二十四年，重作湯刑。左·昭五年傳》 : 「商有亂政而作湯刑。」
二十七年，命王子囂、王子良。《西京雜記》 : 「霍將軍妻產二子，疑所為兄弟。霍光聞之，答書曰 : 「昔殷王祖甲，一產二子，曰囂曰良。」」
三十三年，陟。《書·無逸》 : 「肆祖甲之享國三十有三年。」案 : 昔人多以祖甲為太甲，鄭玄以為武丁子帝甲。《御覽》八十三引《史記》 : 「祖甲在位十六年。」《外紀》同。
王舊在野，及即位，知小人之依，能保惠庶民，不侮鰥寡。《書·無逸》。迨其末也，繁刑以攜遠，殷道復衰。原注 : 《國語》曰 : 「玄王勤商，十有四世，帝甲亂之，七世而隕。」
馮辛原注 : 《史記》作廩辛。《漢書·古今人表》亦作馮辛。
名先。《御覽》八十三引《紀年》 : 「馮辛先居殷。」
元年庚寅，王即位，居殷。見上。
四年，陟。《御覽》八十三引《史記》 : 「廩辛在位六年。」《外紀》同。
庚丁名囂。
元年甲午，王即位，居殷。《御覽》八十三引《紀年》 : 「庚丁居殷。」
八年，陟。《御覽》八十四引《史記》 : 「庚丁在位三十一年。」《外紀》 : 「六年。」又《帝王本紀》云 : 「二十三年。」
武乙名瞿。
元年壬寅，王即位，居殷。《御覽》八十三引《紀年》 : 「武乙即位，居殷。」
邠遷於岐周。《孟子·梁惠王下》 : 「太王去邠，踰梁山，邑於岐山之下居焉。」
三年，自殷遷於河北。《史記·殷本紀》 : 「武乙立，殷復去亳遷河北。」案 : 《正義》引《紀年》 : 「自盤庚遷殷，至紂之滅，更不遷都。」此妄取《史記》亂之。
命周公亶父賜以岐邑。
十五年，自河北遷於沬。《史記·周本紀》正義引《帝王世紀》 : 「帝乙復濟河北，徙朝歌。」
二十一年，周公亶父薨。
二十四年，周師伐程，戰於畢，克之。《逸周書·史記解》 : 「昔有畢程氏，損祿增爵，群臣貌匱，比而戾民，畢程氏以亡。」
三十年，周師伐義渠，乃獲其君以歸。《逸周書·史記解》 : 「昔者義渠氏有兩子，異母皆重，君疾，大臣分黨而爭，義渠以亡。」
三十四年，周公季歷來朝，王賜地三十里，玉十·，馬十匹。《御覽》八十三引《紀年》 : 「武乙三十四年，周王季歷來朝，武乙賜地三十里，玉十·，馬八匹。」
三十五年，周公季歷伐西落鬼戎。《後漢書·西羌傳》注引《紀年》 : 「武乙三十五年，周王季伐西落鬼戎，俘其二十翟王。」
王畋於河、渭，暴雷震死。《史記·殷本紀》 : 「武乙獵於河、渭之間，暴雷震死。」《外紀》 : 「武乙在位三年。」又云 : 「《竹書紀年》 : 「武乙三十五年，周俘狄王。」與《帝王本紀》不同。然則三年者，《帝王本紀》說也。」
文丁原注 : 《史記》作大丁，非。案 : 《後漢書·西羌傳》注、《太平御覽》、《通鑑外紀》引《紀年》皆作「大丁」。惟《北堂書鈔》四十一引《紀年》作「文丁」。《御覽》八十三引《帝王世紀》「文丁一曰大丁」。名托。
元年丁丑，王即位，居殷。原注 : 自沬歸殷邑。
二年，周公季歷伐燕京之戎，敗績。《後漢書·西羌傳》注引《紀年》 : 「太丁二年，周人伐燕京之戎，周師大敗。」
三年，洹水一日三絕。《御覽》八十三引《紀年》 : 「太丁三年，洹水一日三絕。」
四年，周公季歷伐餘無之戎，克之，命為牧師。《後漢書·西羌傳》注引《紀年》 : 「太丁四年，周人伐餘無之戎，克之。周王季命為殷牧師。」
五年，周作程邑。《路史·國名紀》 : 「程，王季之居。」
七年，周公季歷伐始呼之戎，克之。《後漢書·西羌傳》注引《紀年》 : 「太丁七年，周人伐始呼之戎，克之。」
十一年，周公季歷伐翳徒之戎，獲其三大夫，來獻捷。《後漢書·西羌傳》注引《紀年》 : 「十一年，周人伐翳徒之戎，捷其三大夫。」《外紀》引作「十三年」。
王殺季歷。《晉書·束皙傳》、《史通》《疑古篇》、《雜說篇》引《紀年》 : 「文丁殺季歷。」《書鈔》四十一引「文丁殺周王」雲云。王嘉季歷之功，錫之圭瓚、秬鬯，九命為伯，既而執諸塞庫。季歷困而死，因謂文丁殺季歷。原注 : 執王季於塞庫，羈文王於玉門，鬱尼之情，辭以作歌，其傳久矣。案 : 庚信《齊王憲碑》 : 「囚箕子於塞庫，羈文王於玉門。」
十二年，原注 : 周文王元年。有鳳集於岐山。《周語》 : 「周之興也，鸑鷟鳴於岐山。」
十三年，陟。《御覽》八十三引《史記》 : 「太丁在位三年。」《外紀》同。
帝乙名羨。
元年庚寅，王即位，居殷。《御覽》八十三引《紀年》 : 「帝乙居殷。」
三年，王命南仲西拒昆夷，城朔方。《詩·小雅》 : 「王命南仲，往城於方。」傳 : 「王，殷王也。」
夏六月，周地震。《呂氏春秋·制樂篇》 : 「周文王立國八年，歲六月，文王寢疾，五日而地動，東西南北，不出國郊。」
九年，陟。《御覽》八十三引《帝王世紀》 : 「帝乙在位三十七年。」《外紀》同。
帝辛名受。原注 : 即紂也，曰受辛。
元年己亥，王即位，居殷。《御覽》八十三引《紀年》 : 「帝辛受居殷。」
命九侯、周侯、邘侯。原注 : 周侯為西伯昌。《史記·殷本紀》 : 「以西伯、九侯、鄂侯為三公。」徐廣曰 : 「「鄂」一作「邘」。」
三年，有雀生鸇。《說苑·敬慎篇》 : 「昔者殷王帝辛之時，爵生鳶於城之隅。」
四年，大蒐於黎。《左·昭四年傳》 : 「商紂為黎之蒐，東夷叛之。」
作炮烙之刑。《史記·殷本紀》 : 「乃重闢刑，有炮烙之法。」
五年夏，築南單之臺。
雨土於亳。《墨子·非攻下》 : 「還至於商王紂，天不序其德，祀用失時，兼夜中，十日，雨土於薄。」
六年，西伯初禴於畢。《唐書·歷志》 : 「至紂六祀，周文王初禴於畢。」
九年，王師伐有蘇，獲妲己以歸。《晉語》 : 「殷辛伐有蘇，有蘇氏以妲己女焉。」
作瓊室，立玉門。《文選》《東京賦》、《吳都賦》注引《紀年》 : 「殷紂作瓊室，立玉門。」
十年夏六月，王畋於西郊。《御覽》八十三引《帝王世紀》 : 「紂六月，發民獵於西土。」
十七年，西伯伐翟。
冬，王游於淇。《水經·淇水注》 : 「老人晨將渡淇，而沈吟難濟。紂問其故，左右曰 : 「老者髓不實，故晨寒也。」紂乃於此斮脛而視髓也。」
二十一年春正月，諸侯朝周。
伯夷、叔齊自孤竹歸於周。《史記·伯夷列傳》 : 「伯夷、叔齊聞西伯昌善養老，盍往歸焉。」
二十二年冬，大蒐于渭。
二十三年，囚西伯於羑里。《史記·殷本紀》 : 「紂囚西伯羑里。」
二十九年，釋西伯，諸侯逆西伯，歸於程。《左·襄三十一年》 : 「紂囚文王七年，諸侯皆從之囚。紂於是乎懼而歸之。」《逸周書·程寤解》 : 「文王去商在程。」
三十年春三月，西伯率諸侯入貢。《左·襄四年傳》 : 「文王率商之叛國以事紂。」
三十一年，西伯治兵於畢，得呂尚以為師。《史記·齊太公世家》 : 「西伯獵，遇太公望於渭之陽，立為師。」
三十二年，五星聚於房。《文選·始出尚書省詩》注、《褚淵碑》注、《安陸昭王碑》注、《類聚》十、《御覽》五引《春秋元命苞》 : 「殷紂之時，五星聚於房。」
有赤烏集於周社。《墨子·非攻下》 : 「赤烏銜珪，降周之岐社，曰天命周文王，伐殷有國。」
密人侵阮，西伯帥師伐密。《詩·大雅》 : 「密人不恭，敢拒大邦。侵阮徂共，王赫斯怒。爰整其旅，以遏徂旅。」
三十三年，密人降於周師，遂遷於程。《逸周書·大匡解》 : 「惟周王宅程。」
王錫命西伯，得專征伐。《史記·殷本紀》 : 「乃赦西伯，賜之弓矢、斧鉞，得專征伐。」
約案 : 文王受命九年，大統未集，蓋得專征伐，受命自此年始。
三十四年，周師取耆及邘，遂伐崇，崇人降。《史記·周本紀》 : 「受命，明年伐犬戎，明年伐密須，明年敗耆國，明年伐邘，明年伐崇侯虎，而作豐邑。明年，西伯崩。」《左·襄三十一年》正義 : 「《尚書大傳》 : 文王一年質虞、芮，二年伐於，三年伐密須，四年伐畎夷，紂乃囚之。」《文王世子》正義引《大傳》 : 「五年，文王出，則克耆。六年，伐崇，則稱王。」二說不同，此本《大傳》及《史記》，而繫年又異。
冬十二月，昆夷侵周。《詩·採薇》正義引《帝王世紀》 : 「文王受命四年春正月丙子，昆夷侵周，一日三至周之東門。」此在受命三年冬十二月，蓋以殷正差之也。
三十五年，周大饑。《逸周書·大匡解》 : 「惟周王宅程三年，遭天之大荒。」
西伯自程遷於豐。《詩·大雅》 : 「既伐於崇，作邑於豐。」
三十六年春正月，諸侯朝於周，遂伐昆夷。《尚書大傳》 : 「四年，伐畎夷。」
西伯使世子發營鎬。《詩·大雅》 : 「考卜維王，宅是鎬京。維龜正之，武王成之。」
三十七年，周作闢雍。《詩·大雅》: 「鎬京闢雍。」
三十九年，大夫辛甲出奔周。《史記·周本紀》: 「辛甲大夫之徒，皆往歸焉。」
四十年，周作靈臺。《詩·大雅》 : 「經始靈臺。」
王使膠鬲求玉於周。《韓非子·喻老》 : 「周有玉版，紂令膠鬲索之，文王不與。」
四十一年春三月，西伯昌薨。原注 : 周文王葬畢，畢西於豐三十里。《漢書·劉向傳》 : 「文王、周公葬於畢。」注 : 「臣瓚曰 : 「《汲郡古文》 : 畢西於豐三十里。」」
四十二年，原注 : 周武王元年。西伯發受丹書於呂尚。《大戴禮記》 : 「武王踐○三日，召師尚父而問焉。曰「昔黃帝、顓頊之道存乎·」師尚父曰 : 「在丹書。」」
有女子化為丈夫。《墨子·非攻下》 : 「時有女為男。」
四十三年春，大閱。
嶢山崩。《淮南·俶真訓》 : 「逮至殷紂，嶢山崩，三川涸。」又《覽冥訓》 : 「嶢山崩而薄落之水涸。」
四十四年，西伯發伐黎。《書·西伯戡黎》。
四十七年，內史向摯出奔周。《呂氏春秋·先識覽》 : 「殷內史向摯見紂之愈亂迷惑也，於是載其圖法，出亡之周。」
四十八年，夷羊見。《周語》 : 「商之亡也，夷羊在牧。」
二日並見。《通鑑外紀》 : 「紂即位以來，兩日見。」
五十一年冬十一月戊子，周師渡孟津而還。《尚書序》 : 「惟十有一年，武王伐殷。一月戊午，師渡孟津。」
王囚箕子，殺王子比干，微子出奔。《論語》 : 「微子去之，箕子為之奴，比干諫而死。」
五十二年庚寅，周始伐殷。《唐書·歷志》引《紀年》 : 「武王十一年庚寅，周始伐商。」
秋，周師次於鮮原。《逸周書·和寤解》 : 「王乃出圖商，至於鮮原。」
冬十有二月，周師有事於上帝。庸、蜀、羌、髳、微、盧、彭、濮從周師伐殷。原注 : 伐殷至邢丘，更名邢丘曰懷。偽《書·武成》 : 「底商之罪，告於皇天后土。」《書·牧誓》 : 「及庸、蜀、羌、髳、微、盧、彭、濮人。」原注十六字見《韓詩外傳》三。
湯滅夏以至於受，二十九王，用歲四百九十六年。原注 : 始癸亥，終戊寅。《史記·殷本紀》集解引《紀年》，《文選·六代論》注、《通鑑外紀》分引。原注「戊寅」乃「庚寅」之訛。案 : 自癸亥至庚寅，實五百八年，而以諸帝積年計之亦同，並與都數不合。蓋以湯元年為癸亥，本於《唐書·歷志》張說《歷議》，而以周始伐商為庚寅，則本《歷議》所引《紀年》，二者本不同源，無怪與古《紀年》積年不合也。原注見其不合，乃改為戊寅，然不免與本書諸帝積年及歲名相齟齬。蓋書與注亦非盡出一人之手，或雖出一手，而前後未照也。古《紀年》「用歲四百九十六年」，與《易緯·稽覽圖》同。
卷下
周紀
周武王名發。初，高辛氏之世妃曰姜嫄，助祭郊禖，見大人跡履之，當時歆如有人道感己，遂有身而生男。以為不祥，棄之阨巷，羊牛避而不踐。又送之山林之中，會伐林者薦覆之。案 : 「薦覆之」三字原脫，趙紹祖《竹書紀年校補》卷二據《宋書·符瑞志》補。又取而置寒冰上，大鳥以一翼籍覆之。姜嫄以為異，乃收養焉，名之曰棄。枝頤有異相。長為堯稷官，有功於民。後稷之孫曰公劉，有德，諸侯皆以天子之禮待之。初，黃帝之世讖言曰 : 「西北為王，期在甲子，昌制命，發行誅，旦行道。」及公劉之後，十三世而生季歷。季歷之十年，飛龍盈於殷之牧野，此蓋聖人在下位將起之符也。季歷之妃曰太任，夢長人感己，溲於豕牢而生昌，是為周文王。龍顏虎肩，身長十尺，胸有四乳。太王曰 : 「吾世當有興者，其在昌乎！」季歷之兄曰太伯，知天命在昌，適越，終身不反，弟仲雍從之，故季歷為嗣以及昌。昌為西伯，作邑於豐。文王之妃曰太姒，夢商庭生棘，太子發植梓樹於闕間，化為松柏棫柞。以告文王，文王幣率群臣，與發並拜吉夢。季秋之甲子，赤爵銜書及豐，置於昌戶。昌拜稽首受，其文要曰 : 「姬昌蒼帝子，亡殷者紂王。」將畋，史編卜之曰 : 「將大獲，非熊非羆，天遣太師以佐昌。臣太祖史疇為禹卜畋，得皋陶，其兆類此。」至於磻溪之水，呂尚釣於涯，王下趨拜曰 : 「望公七年，乃今見光景於斯。」尚立變名答曰 : 「望釣得玉璜，其文要曰 : 「姬受命，昌來提，撰爾洛鈐報在齊。」」尚出遊，見赤人自洛出，授尚書 : 「命曰呂，佐昌者子。」文王夢日月著其身，又鸑鷟鳴於岐山。孟春六旬，五緯聚房。後有鳳皇銜書，遊文王之都。書又曰 : 「殷帝無道，虐亂天下。星命已移，不得復久。靈祇遠離，百神吹去。五星聚房，昭理四海。」文王既沒，太子發代立，是為武王。武王駢齒望羊。將伐紂，至於孟津，八百諸侯，不期而會，咸曰 : 「紂可伐矣。」武王不從。及紂殺比干，囚箕子，微子去之，乃伐紂。渡孟津，中流，白魚躍入王舟。王俯取魚，長三尺，目下有赤文成字，言紂可伐。王寫以世字，魚文消。燔魚以告天。有火自天止於王屋，流為赤烏，烏銜穀焉。穀者，紀后稷之德。火者，燔魚以告天，天火流下，應以吉也。遂東伐紂，勝於牧野，兵不血刃，而天下歸之。乃封呂尚於齊。周德既隆，草木茂盛，蒿堪為宮室，因名蒿室。既有天下，遂都於鎬。以上除首二字，末八字，皆出《宋書·符瑞志》。
十二年辛卯，王率西夷諸侯伐殷，敗之于坶野。《水經·清水注》引《紀年》 : 「王率西夷諸侯伐殷，敗之于坶野。」
王親禽受於南單之臺，遂分天之明。《水經·淇水注》引《紀年》 : 「王親禽帝受辛於南單之臺，遂分天之明。」《初學記》二十四引 : 「王親禽受於南單之臺。」
立受子祿父，是為武庚。《史記·殷本紀》 : 「封紂子武庚祿父，以續殷祀。」
夏四月，王歸於豐，饗於太廟。《漢書·律歷志》逸書《武成》 : 「惟四月既旁生霸，粵六日庚戌，武王燎於周廟。」偽書《武成》 : 「厥四月哉生明，王來自商，至於豐。丁未，祀於周廟。」
命監殷。《逸周書·作雒解》 : 「武王克殷，乃立王子祿父，俾守商祀。建管叔於東，建蔡叔、霍叔於殷，俾監殷臣。」
遂狩於管。《逸周書·大匡解》、又《文政解》 : 「惟十有三祀，王在管。」
作《大武樂》。《呂氏春秋·古樂篇》 : 「武王乃命周公，作為《大武》。」
十三年，巢伯來賓。《尚書序》 : 「巢伯來朝，芮伯作《旅巢命》。」
薦殷於太廟。《逸周書·世俘解》 : 「辛亥，薦俘殷王鼎。癸丑，薦殷俘王士百人。」案 : 此是克殷年事。
遂大封諸侯。《尚書序》 : 「武王既勝殷，邦諸侯。」
秋，大有年。《詩·周頌》 : 「綏萬邦，屢豐年。」
十四年，王有疾，周文公禱於壇墠，作《金縢》。《書·金縢》 : 「既克商二年，王有疾，弗豫。」序 : 「周公作《金縢》。」
十五年，肅慎氏來賓。《魯語》 : 「昔武王克商，通道於九夷八蠻，肅慎氏貢楛矢、石弩。」
初狩方岳，誥於沬邑。《書·酒誥》 : 「王若曰 : 明大命於妹邦。」
冬，遷九鼎於洛。《左·桓二年傳》 : 「武王克商，遷九鼎於洛邑。」
十六年，箕子來朝。《史記·宋微子世家》 : 「其後箕子朝周。」
秋，王師滅蒲姑。《左·昭九年傳》 : 「及武王克商，蒲姑、商奄我東土也。」
十七年，命王世子誦於東宮。《逸周書·武儆解》 : 「惟十有二祀四月，王告夢。丙辰，出金枝郊寶開和細書，命詔周公旦立後嗣，屬小子誦文及寶典。」
冬十有二月，王陟，年九十四。《史記·周本紀》集解 : 「皇甫謐曰 : 武王定位元年，歲在乙酉。六年庚寅崩。」《逸周書·作雒解》 : 「武王克殷既歸，乃歲十二月崩鎬。」《御覽》八十四引《帝王世紀》 : 「十年冬，王崩於鎬，時年九十三歲。」《路史·發揮》四 : 「案《竹書紀年》武王年五十四。」
成王名誦。《逸周書·武儆解》 : 「屬小子誦。」《史記·周本紀》 : 「武王崩，太子誦代立。」
元年丁酉春正月，王即位，命塚宰周文公總百官。《史記·周本紀》 : 「成王少，周公乃攝行政當國。」
庚午，周公誥諸侯於皇門。《逸周書·皇門解》 : 「惟正月庚午，周公格左閎門，會群臣。」
夏六月，葬武王於畢。《逸周書·作雒解》 : 「元年夏六月，葬武王於畢。」
秋，王加元服。《大戴禮記·公冠篇》 : 「成王冠。」
武庚以殷叛。《史記·周本紀》 : 「周公乃攝行政當國，管叔、蔡叔群弟疑周公，與武庚作亂叛周。」
周文公出居於東。《書·金縢》 : 「周公居東。」
二年，奄人、徐人及淮夷入于邶以叛。《逸周書·作雒解》 : 「周公立相天子，三叔及殷東徐、奄及熊盈以略。」
秋，大雷電以風，王逆周文公於郊。《書·金縢》 : 「秋大熟，未穫，天大雷電以風。王曰 : 「今天動威以彰周公之德，惟朕小子其新逆。」王出郊。」
遂伐殷。《尚書序》 : 「周公相成王，將黜殷，作《大誥》。」
三年，王師滅殷，殺武庚祿父。《逸周書·作雒解》 : 「二年，又作師旅，臨衛政殷，殷大震潰，降闢三叔，王子祿父北奔。」
遷殷民於衛。《尚書序》 : 「成王以殷餘民封康叔。」《左·定四年傳》 : 「分康叔以殷民七族。」
遂伐奄。《孟子·滕文公下》 : 「伐奄，三年討其君。」
滅蒲始。原注 : 姑與四國作亂，故周文公伐之。《漢書·地理志》 : 「薄姑氏與四國共作亂，成王滅之。」
四年春正月，初朝於廟。《詩序》 : 「《閔予小子》，嗣王朝於廟也。」
夏四月，初嘗麥。《逸周書·嘗麥解》: 「惟四年孟夏，王乃嘗麥於大祖。」
王師伐淮夷，遂入奄。《尚書序》: 「成王東伐淮夷，遂踐奄，作《成王政》。」
五年春正月，王在奄，遷其君於蒲姑。《尚書序》 : 「成王既踐奄，將遷其君於蒲姑。」
夏五月，王至自奄。《書·多方》 : 「惟五月丁亥，王來自奄，至於宗周。」
遷殷民於洛邑。《尚書序》 : 「成周既成，遷殷頑民。」
遂營成周。《尚書大傳》 : 「五年，營成周。」
六年，大蒐於岐陽。《左·昭四年傳》 : 「成有岐陽之蒐。」
七年，周公復政於王。《明堂位》 : 「七年，致政於成王。」《尚書大傳》 : 「七年，致政成王。」
春二月，王如豐。《書·召誥》 : 「惟二月既望，越六日乙未，王朝步自周，則至於豐。」
三月，召康公如洛度邑。《書·召誥》 : 「越若來三月，惟丙午朏，越三日戊申，太保朝至於洛，卜宅，厥既得卜，則經營。」
甲子，周文公誥多士於成周，遂城東都。《書·召誥》 : 「甲子，周公乃朝用書命庶殷 : 侯、甸、男、邦伯。厥既命殷庶，庶殷丕作。」又《多士》 : 「惟三月，周公初於新邑洛，用告商王士。」
王如東都，諸侯來朝。《書·洛誥》 : 「孺子來相宅。」又云 : 「汝其敬識百闢享。」
冬，王歸自東都。《書·洛誥》 : 「戊辰，王在新邑，在十有二月，惟周公誕保文武受命，惟七年。」歷家皆以戊辰為十二月晦，此云「冬王歸自東都」者，蓋偽此書者以古《紀年》用夏正，故云爾也。
立高圉廟。《魯語》 : 「高圉大王能帥稷者也，周人報焉。」
八年春正月，王初蒞阼親政。《文王世子》 : 「成王幼，不能·阼。」
命魯侯禽父、齊侯伋遷庶殷於魯。《左·定四年傳》 : 「分魯公以殷民六族。」
作「象舞」。《呂氏春秋·古樂篇》 : 「商人服象，為虐於東夷，周公遂以師逐之，至於江南，乃為「三象」以彰其德。」
冬十月，王師滅唐，遷其民於杜。《左·襄二十四年傳》 : 「在周為唐杜氏。」又《昭元年傳》 : 「及成王滅唐。」
九年春正月，有事於太廟，初用「勺」。《春秋繁露·三代改制質文篇》 : 「周公輔成王，作「汋樂」以奉天。」
肅慎氏來朝，王使榮伯錫肅慎氏命。《尚書序》 : 「成王既伐東夷，息慎來賀，王俾榮伯作《賄息慎之命》。」
十年，王命唐叔虞為侯。《左·昭元年傳》 : 「及成王滅唐而封大叔焉。」
越裳氏來朝。《尚書大傳》 : 「成王之時，越裳重譯而來朝。」
周文公出居於豐。《通鑑外紀》 : 「周公歸政，三年之後老於豐。」
十一年春正月，王如豐。
唐叔獻嘉禾，王命唐叔歸禾於周文公。《尚書序》 : 「唐叔得禾，異畝同穎，獻諸天子，王命唐叔歸周公於東，作《歸禾》。周公既得命禾，旅天子之命，作《嘉禾》。」
王命周平公治東都。《尚書序》 : 「周公既沒，命君陳分正東郊成周，作《君陳》。」
約案 : 周平公即君陳，周公之子，伯禽之弟。
十二年，王師、燕師城韓。《詩·大雅》 : 「溥彼韓城，燕師所完。」
王錫韓侯命。《左·僖二十四年傳》 : 「邘、晉、應、韓，武之穆也。」
十三年，王師會齊侯、魯侯伐戎。
夏六月，魯大禘於周公廟。《明堂位》 : 「季夏六月，以禘禮祀周公於太廟。」
十四年，秦師圍曲城，克之。「秦」，孫之騄本作「齊」。《晏子春秋·內篇諫下第二》 : 「丁公伐曲沃，勝之。」《類聚》二十四引作「丁公伐曲城」。
冬，洛邑告成。
十八年春正月，王如洛邑定鼎。《左·宣三年傳》 : 「成王定鼎於郟鄏。」鳳皇見，遂有事於河。《宋書·符瑞志》，見下附注。
武王沒，成王少，周公旦攝政七年。制禮作樂，神鳥鳳皇見，蓂莢生，乃與成王觀於河、洛，沈璧。禮畢，王退俟。至於日昃，榮光並出幕河，青雲浮至，青龍臨壇，銜玄甲之圖，坐之而去。禮於洛，亦如之。玄龜青龍蒼光止於壇，背甲刻書，赤文成字，周公援筆以世文寫之。書成文消，龜隨甲而去。其言自周公訖於秦、漢盛衰之符。麒麟游苑，鳳皇翔庭，成王援琴而歌曰 : 「鳳皇翔兮於紫庭，餘何德兮以感靈，賴先王兮恩澤臻，於胥樂兮民以寧。」出《宋書·符瑞志》。
十九年，王巡狩侯、甸、方岳，召康公從。《周禮·大行人》 : 「十有二歲，王巡狩殷國。」作偽者以成王親政，至是十有二年，故為此語。
歸於宗周，遂正百官。偽《書·周官》 : 「惟周王撫萬邦，巡侯、甸，歸於宗周，董正治官。」
黜豐侯。《說文解字·豐部》 : 「鄉飲酒有豐侯者。」阮諶《三禮圖》 : 「豐，國名也，坐酒亡國。」崔駰《酒箴》 : 「豐侯沈湎，荷罌抱缶。自戮於世，圖形戒後。」
二十一年，除治象。《周禮·太宰》 : 「乃縣治象之法於象魏。」
周文公薨於豐。《尚書序》 : 「周公在豐，將沒，欲葬成周。公薨，成王葬於畢。」
二十二年，葬周文公於畢。見上。
二十四年，於越來賓。
二十五年，王大會諸侯於東都，四夷來賓。《逸周書·王會解》，文繁不具。
冬十月，歸自東都，大事於太廟。
三十年，離戎來賓。《逸周書·史記解》 : 「昔者林氏召離戎之君而朝之，至而不禮，留而不親，離戎逃而去之。林氏伐之，天下叛林氏。」
約案 : 離戎，驪山之戎也，為林氏所伐，告於成王。
三十三年，王遊於卷阿，召康公從。《詩序》 : 「《卷阿》，召康公戒成王也。」
歸於宗周。
命世子釗如房逆女，房伯祈歸於宗周。《周語》 : 「昭王娶於房，曰房後。」此以為康王，殆涉昭王而誤。
三十四年，雨金於咸陽。《述異記》下 : 「周成王時，咸陽雨金。」
約案 : 咸陽天雨金，三年，國有大喪。
三十七年夏四月乙丑，王陟。《書·顧命》 : 「惟四月哉生魄，王不懌。乙丑，王崩。」《漢書·律歷志》 : 「成王三十年四月庚戌朔，十五日甲子哉生霸，故《顧命》曰 : 「惟四月哉生霸，王有疾，不豫。甲子，王乃洮沬水」，作《顧命》。翌日乙丑，成王崩。」《通鑑外紀》 : 「成王在位三十年，通周公攝政三十七年。」
康王名釗。見《書》《顧命》、《康王之誥》。《史記·周本紀》 : 「成王崩，太子釗立。」
元年甲戌春正月，王即位，命塚宰召康公總百官。
諸侯朝於豐宮。《左·昭四年傳》 : 「康有豐宮之朝。」
三年，定樂歌。
吉禘於先王。
申戒農官，告於廟。《詩序》 : 「《臣工》，諸侯助祭，遣於廟也。」朱子《集傳》 : 「此戒農官之詩也。」
六年，齊太公薨。《太公呂望表》引《紀年》 : 「康王六年，齊太公望卒。」
九年，唐遷於晉，作宮而美，王使人讓之。《書鈔》十八引《紀年》 : 「晉侯作宮而美，康王使讓之。」
十二年夏六月壬申，王如豐，錫畢公命。《漢書·律歷志》 : 「康王十二年六月戊辰朔，三日庚午，故《畢命豐刑》曰 : 「惟十有二年六月庚午朏，王命作冊《豐刑》。」」偽《書·畢命》 : 「惟十有二年六月庚午朏，越三日壬申，王朝步自宗周，至於豐，以成周之眾命畢公保釐東郊。」
秋，毛懿公薨。
十六年，錫齊侯伋命。
王南巡狩，至九江廬山。《御覽》五十四引《尋陽記》 : 「廬山西南有康王谷。」
十九年，魯侯禽父薨。《漢書·律歷志》 : 「成王元年，此命伯禽俾侯於魯之歲也。魯公伯禽推即位四十六年，至康王十六年而薨。」
此作十九年。案 : 下「二十一年魯作茅闕門」，乃煬公時事，二十一年煬公已即位，前此尚有考公四年，則此書亦當從《漢志》說，以魯公薨在康王十六年也。「十九年」三字疑衍。
二十一年，魯築茅闕門。《史記·魯周公世家》 : 「魯公伯禽卒，子考公酋立。考公四年卒，立弟熙，是為煬公。煬公築茅闕門。」以《漢志》伯禽薨年推之，此歲為煬公元年。
二十四年，召康公薨。
二十六年秋九月己未，王陟。《御覽》八十四引《帝王世紀》 : 「康王在位二十六年崩。」《外紀》同。
昭王名瑕。《史記·周本記》 : 「康王崩，子昭王瑕立。」
元年庚子春正月，王即位，復設象魏。案前於成二十一年云 : 「除治象。」至此復設象魏，凡四十三年。蓋作偽者見《文選》注及《御覽》引《紀年》「成、康之世，天下安寧，刑措四十餘年不用」，乃書此以影射之也。
六年，王錫郇伯命。《詩·曹風》 : 「四國有王，郇伯勞之。」
冬十二月，桃李華。
十四年夏四月，恆星不見。《廣弘明集》十一釋法琳引《周書異記》 : 「周昭王即位二十四年甲寅歲四月八日，江河泉池忽然泛漲，井泉並皆溢出，宮殿人舍山川大地悉皆震動。其夜，五色光氣入貫紫微，遍於西方，盡作青紅色。周昭王問太史蘇由曰 : 「此何祥也·」由對曰 : 「有大聖人生於西方，故現此瑞。」」
秋七月，魯人弒其君宰。《史記·魯世家》 : 「煬公六年卒，子幽公宰立。幽公十四年，幽公弟○殺幽公而自立。」
十六年，伐楚，涉漢，遇大兕。《初學記》七引《紀年》 : 「周昭王十六年，伐楚荊，涉漢，遇大兕。」
十九年春，有星孛於紫微。《御覽》八百七十四引《紀年》 : 「周昭王末年，夜清，五色光貫紫微。其年，王南巡不返。」
祭公、辛伯從王伐楚。《呂氏春秋·音初篇》 : 「周昭王將親征荊蠻，辛餘靡長且多力，為王右。還反及漢，梁敗，王及祭公隕於漢中。辛餘靡振王北濟，反振祭公，周乃侯之於西翟。」
天大曀，雉兔皆震，喪六師於漢。《初學紀》七引《紀年》 : 「周昭王十九年，天大曀，雉兔皆震，喪六師於漢。」《開元占經》一百一、《御覽》九百七引上二句。
王陟。《御覽》八十四引《帝王世紀》 : 「昭王在位五十一年。」《外紀》同，又引皇甫謐曰 : 「在位二年。」
穆王名滿。《史記·周本紀》 : 「立昭王子滿，是為穆王。」
元年己未春正月，王即位，作昭宮。
命辛伯餘靡。《呂氏春秋·音初篇》語，見上。
冬十月，築祇宮於南鄭。《穆天子傳》注引《紀年》 : 「穆王元年，築祇宮於南鄭。」
自武王至穆王享國百年。《晉書·束皙傳》引《紀年》。穆王以下都於西鄭。《漢書。地理志》注。
六年春，徐子誕來朝，錫命為伯。《後漢書·東夷傳》 : 「穆王分東方諸侯，命徐偃王主之。」
八年，北唐來賓，獻一驪馬，是生騄耳。《穆天子傳》注引《紀年》 : 「北唐之君來見，以一騮馬是生騄耳。」《史記·秦本紀》集解引「騮」作「驪」。
九年，築春宮。原注 : 王所居有春宮、鄭宮。《御覽》一百七十三引《紀年》 : 「穆王所居春宮、鄭宮。」
十一年，王命卿士祭公謀父。
十二年，毛公班、井公利、逢公固帥師從王伐犬戎。《穆天子傳》 : 「命毛班、逢固先至於周，又乃命井利、梁固聿將六師。」
冬十月，王北巡狩，遂征犬戎。《穆天子傳》 : 「天子北征於犬戎。」
十三年春，祭公帥師從王西征，次於陽紆。《類聚》九十一引《紀年》 : 「穆王十三年，西征，至於青鳥之所憩。」《穆天子傳》 : 「天子西征，騖行至於陽紆之山，河宗柏夭先白囗，天子使○父受之。」
秋七月，西戎來賓徐戎侵洛。《後漢書·東夷傳》 : 「徐夷僭號，乃率九夷以伐宗周，西至河上。」
冬十月，造父御王，入於宗周。《史記·秦本紀》 : 「造父以善御幸於周繆王，得赤驥、溫驪、驊騮、騄耳之駟，西巡狩，樂而忘歸。徐偃王作亂，造父為繆王御，長驅歸周，一日千里以救亂。」
十四年，王帥楚子伐徐戎，克之。《後漢書·東夷傳》 : 「穆王後得驥騄之乘，乃使造父御以告楚，令伐徐，一日而至。於是楚文王大舉兵而滅之。」
夏四月，王畋於軍丘。《穆天子傳》 : 「囗辰，天子次於軍丘，以畋於藪囗。」
五月，作範宮。《穆天子傳》 : 「甲寅，天子作居範宮。」
秋九月，翟人侵畢。《穆天子傳》 : 「季秋，囗乃宿於房，畢人告戎曰 : 「翟來侵。」」
冬，蒐于萍澤。《穆天子傳》 : 「季冬丙辰，天子筮獵蘋澤。」
作虎牢。《穆天子傳》 : 「有虎在於葭中，天子將至，七萃之士高奔戎請生捕虎，必全之。乃生捕虎而獻之，天子命之為柙，而畜之東虞，是為虎牢。」
十五年春正月，留昆氏來賓。《穆天子傳》 : 「留昆歸玉百枚。」注 : 「留昆國見《紀年》。」
作重璧臺。《穆天子傳》 : 「天子乃為之臺，是曰重璧之臺。」
冬，王觀於鹽澤。原注 : 一作「王幸安邑，觀鹽池」，非是。《穆天子傳》 : 「仲冬戊子，至於盬。」注 : 「盬，鹽池。」
十六年，霍侯舊薨。《穆天子傳》 : 「霍侯舊告薨。」
王命造父封於趙。《史記·秦本紀》 : 「繆王以趙城封造父。」
十七年，王西征昆侖丘，見西王母。其年，西王母來朝，賓於昭宮。《穆天子傳》注引《紀年》 : 「穆王十七年，西征崑崙丘，見西王母。其年來見，賓於昭宮。」《西次三經》注引「穆王五十七年，西王母來見，賓於昭宮。」
秋八月，遷戎於太原。《後漢書·西羌傳》 : 「王乃西征犬戎。獲其五王，遂遷戎於太原。」
王北征，行流沙千里，積羽千里。《大荒北經》注引《紀年》。征犬戎、取其五王以東。《穆天子傳》注引《紀年》。西征，至於青鳥所解。原注 : 三危山。《西次三經》注引《紀年》。
西征還履天下，億有九萬里。《穆天子傳》注引《紀年》。
十八年春正月，王居祇宮，諸侯來朝。
二十一年，祭文公薨。《逸周書·祭公解》 : 「謀父疾維不瘳。」
二十四年，王命左史戎夫作《記》。《逸周書·史記解》 : 「維正月，王在成周。昧爽，召三公左史戎夫曰 : 「今夕朕寤，遂事驚予，乃取遂事之要戒，俾戎夫主之，朔望以聞。」」
三十五年，荊人入徐，毛伯遷帥師敗荊人于泲。
三十七年，大起九師，東至於九江，架黿鼉以為梁。遂伐越，至於紆。《文選·恨賦》注引《紀年》 : 「穆王三十七年，伐越，大起九師，東至於九江，叱黿鼉以為梁。」《路史·國名紀》 : 「紆，穆王伐之，大起九師，東至九江，蚖蟬為梁。」亦本《紀年》。此兼取二書，遂云「伐越至於紆」矣。
荊人來貢。《類聚》九引《紀年》 : 「穆王三十七年，伐楚。」
三十九年，王會諸侯於塗山。《左·昭四年傳》 : 「穆有塗山之會。」
四十五年，魯侯薨。《史記·魯周公世家》 : 「幽王弟殺幽公而自立，是為魏公。魏公五十年卒。」
五十一年，作《呂刑》，命甫侯於豐。《書。呂刑》 : 「惟呂命。王享國百年，耄荒，度作刑以詰四方。」案《史記·周本紀》言 : 「穆王即位，春秋已五十矣。」《呂刑》云 : 「王享國百年」，故繫之於五十一年。
五十五年，王陟于祇宮。《御覽》八十四引《史記》 : 「穆王在位五十五年。」《帝王世紀》同。《左·昭十二年傳》 : 「王是以獲沒於祇宮。」
共王名繄扈。《史記·周本紀》 : 「穆王崩，子共王繄扈立。」索隱 : 「《世本》作「伊扈」。」
元年甲寅春正月，王即位。
四年，王師滅密。《周語》 : 「共王游於涇上，密康公從。有三女奔之，康公弗獻。一年，王滅密。」
九年春正月丁亥，正使內史良錫毛伯遷命。《考古圖·○敦銘》 : 「惟二年正月初吉，王在周邵宮，丁亥，王格於宣射。毛伯內門立中庭，右祝○。王呼內史冊命○。」「○，從「鼻」，即「遷」字，前人當有釋為「遷」字者，乃偽為此條。不知敦銘中毛伯與○實二人，非一人也。
十二年，王陟。《御覽》八十四引《帝王世紀》 : 「共王在位二十年。」《外紀》 : 「在位十年。」又引皇甫謐曰 : 「在位二十五年。」
懿王名堅。《史記·周本紀》 : 「共王崩，子懿王立。」索隱 : 「《世本》作「堅」。」
元年丙寅春正月，王即位。
天再旦於鄭。《事類賦》注、《御覽》二引《紀年》 : 「懿王元年，天再旦於鄭。」
七年，西戎侵鎬。見下。
十三年，翟人侵岐。《漢書·匈奴傳》 : 「至穆王之孫懿王時，王室遂衰，戎狄交侵，暴虐中國。」此與上條，即據《漢書》為之。
十五年，王自宗周遷於槐里。《漢書·地理志》 : 「右扶風槐里，周曰犬丘，懿王都之。」
十七年，魯厲公擢薨。《史記·魯周公世家》 : 「魏公卒，子厲公擢立。厲公三十七年卒。」
二十一年，虢公帥師北伐犬戎，敗逋。
二十五年，王陟。《御覽》八十四引《史記》 : 「懿王在位二十五年。」《外紀》同。
懿王之世，興起無節，號令不時，挈壺氏不能共其職，於是諸侯攜德。
孝王名闢方。《史記·周本紀》 : 「懿王崩，共王弟闢方立，是為孝王。」
元年辛卯春正月，王即位。
命申侯伐西戎。《史記·秦本紀》 : 「申侯之女為大駱妻，生子成，為適。申侯乃言孝王曰 : 「昔我先驪山之女為戎胥軒妻，生中潏，以親故歸周，保西垂，西垂以其故和睦。今我復與大駱妻，生適子成。申、駱重婚，西戎皆服，所以為王。」」
五年，西戎來獻馬。
七年冬，大雨電，江、漢水。原注 : 牛馬死，是年，厲王生。《御覽》八十四引《史記》 : 「周孝王七年，厲王生，冬大雨雹，牛馬死，江、漢俱凍。」
八年，初牧於汧、渭。《史記·秦本紀》 : 「非子居犬丘，周孝王召使主馬於汧、渭之間。」
九年，王陟。《御覽》八十四引《史記》 : 「孝王在位十五年。」《外紀》同。
夷王名燮。《史記·周本紀》 : 「孝王崩，諸侯復立懿王太子燮，是為夷王。」
元年庚子春正月，王即位。
二年，蜀人、呂人來獻瓊玉，賓於河，用介珪。《書鈔》三十一、《御覽》八十四引《紀年》 : 「夷王二年，蜀人、呂人來獻瓊玉，賓於河，用介珪。」
三年，王致諸侯，烹齊哀公於鼎。《御覽》八十四引《紀年》 : 「三年，王致諸侯，烹齊哀公於鼎。」《史記》正義引作「翦齊哀公昴」。
六年，王獵於社林，獲犀牛一以歸。《御覽》八百九十引《紀年》 : 「夷王獵於桂林，得一犀牛。」
七年，虢公帥師伐太原之戎，至於俞泉，獲馬千匹。《後漢書·西羌傳》 : 「夷王衰弱，荒服不朝，乃命虢公率六師伐太原之戎，至於俞泉，獲馬千匹。」注 : 「見《竹書紀年》。」
冬，雨雹，大如礪。《初學記》二、《御覽》十四引《紀年》 : 「夷王七年冬，雨雹，大如礪。」
楚子熊渠伐庸，至於鄂。《史記·楚世家》 : 「當周夷王之時，熊渠甚得江、漢間民心，乃興兵伐庸、楊粵，至於鄂。」
八年，王有疾，諸侯祈於山川。《左·昭二十六年傳》 : 「至於夷王，王愆于厥身，諸侯莫不並走其望，以祈王身。」
王陟。《史記》正義、《御覽》八十四引《帝王世紀》 : 「十六年，王崩。」《外紀》「十五年」。
厲王名胡。原注 : 居彘，有汾水焉，故又曰汾王。《史記·周本紀》 : 「夷王崩，子厲王胡立。」
元年戊申春正月，王即位，作夷宮。《周語》 : 「宣王命魯孝公於夷宮。」
命卿士榮夷公落。《周語》 : 「厲王說榮夷公，既榮公為卿士。」
楚人來獻龜貝。
三年，淮夷侵洛，王命虢公長父征之，不克。《後漢書·東夷傳》 : 「厲王無道，淮夷入寇，王命虢仲征之，不克。」《呂氏春秋·當染篇》 : 「厲王染於虢公長父、榮夷終。」
齊獻公山薨。《史記·齊太公世家》 : 「周夷王之時，哀公之同母少弟山殺胡公而自立，是為獻公。九年，獻公卒，子武公壽立。武公九年，周厲王出奔，居彘。」
六年，楚子廷卒。《史記·楚世家》 : 「熊廷生熊勇。熊勇六年而周人作亂，攻厲王，厲王出奔彘。」
八年，初監謗。《周語》 : 「厲王得衛巫，使監謗者。」
芮良夫戒百官於朝。《逸周書序》 : 「芮伯稽古作訓，納王於善，暨執政小臣咸省厥躬，作《芮良夫》。」
十一年，西戎入於犬丘。《史記·秦本紀》 : 「周厲王無道，諸侯或叛之，西戎反王室，滅大駱犬丘之族。」
十二年，王亡奔彘。《周語》 : 「監謗後三年，乃流王於彘。」
國人圍王宮，執召穆公之子殺之。《周語》 : 「彘之亂，宣王在召公之宮，國人圍之，乃以其子代宣王。」
十三年，王在彘，共伯和攝行天子事。原注 : 號為共和。《莊子·讓王篇》釋文引《紀年》 : 「共伯和即於王位。」《史記》索隱引 : 「共伯和即乾王位。」
十四年，玁狁侵宗周西鄙。
召穆公帥師追荊蠻，至於洛。
十六年，蔡武侯薨。《史記·管蔡世家》 : 「武侯之時，周厲王失國。」《十二諸侯年表》蔡武侯盡共和四年。
楚子勇卒。《史記·楚世家》 : 「熊勇六年，厲王出奔彘，十年卒。」《十二諸侯年表》楚熊勇盡共和四年。
十九年，曹夷伯薨。《史記·曹叔世家》 : 「夷伯喜二十三年，厲王奔彘，三十年卒。」《十二諸侯年表》曹夷伯盡共和七年。
二十二年，大旱。
陳幽公薨。《史記·陳杞世家》 : 「幽公十二年，周厲王奔於彘。二十三年，幽公卒。」《十二諸侯年表》陳幽公盡共和十年。
二十三年，大旱。
宋僖公薨。《史記·宋微子世家》 : 「釐公十七年，周厲王出奔彘。二十八年，釐公卒。」《十二諸侯年表》宋釐公盡共和十一年。
二十四年，大旱。
杞武公薨。《史記·陳杞世家》 : 「謀娶公當周厲王時，謀娶公生武公。武公立，四十七年卒。」
二十五年，大旱。
楚子嚴卒。《史記·楚世家》 : 「熊勇卒，弟熊嚴為後，熊嚴十年卒。」《十二諸侯年表》同。楚熊嚴盡共和十四年，此較前一年。
二十六年，大旱，王陟于彘。《御覽》八百七十九引《史記》 : 「共和十四年，大旱，火焚其屋，伯和篡位立。其年，周厲王流彘而死，立宣王。」
周定公、召穆公立太子靖為王。《史記·周本紀》 : 「召公、周公二相行政，號曰「共和」。共和十四年，厲王死於彘，太子靜長於召公之家，二相乃共立之為王。」
共伯和歸其國，遂大雨。《莊子·讓王篇》 : 「共伯得乎丘首。」《呂氏春秋·慎人篇》 : 「共伯得乎共首。」
大旱既久，廬舍俱焚，會汾王崩，卜於大陽，兆曰厲王為祟。周公、召公乃立太子靖，共和遂歸國。和有至德，尊之不喜，廢之不怒，逍遙得志於共山之首。
宣王名靖。《史記·周本紀》作「靜」，正義引《魯連子》作「靖」。
元年甲戌春正月，王即位，周定公、召穆公輔政。《史記·十二諸侯年表》宣王元年甲戌。又《周本紀》 : 「宣王即位，二相輔之。」
復田賦。
作戎車。《詩·小雅》 : 「六月棲棲，戎車既飭。」又「元戎十乘，以先啟行。」傳 : 「周曰元戎，先良也。」
燕惠侯薨。《史記·燕召公世家》 : 「共和之時，惠侯卒，子釐侯立。是歲，周宣王初即位。」《十二諸侯年表》燕惠侯盡宣王元年。
二年，錫太師皇父、司馬休父命。《詩·大雅》 : 「赫赫明明，王命卿士，南仲太祖，太師皇父。」又 : 「王謂尹氏，命程伯休父。左右陳行，戒我師旅。」
魯慎公薨。《史記·魯周公世家》 : 「真公二十九年，宣王即位。三十年，真公卒。」《十二諸侯年表》魯真公盡宣王二年。「真公」，《漢書。律歷志》作「慎公」。
曹公子蘇弒其君幽伯疆。《史記·曹叔世家》 : 「幽伯疆九年，弟蘇殺幽伯代立，是為戴伯。戴伯元年，周宣王已立三歲。」《十二諸侯年表》曹幽伯盡宣王二年。
三年，王命大夫仲伐西戎。《史記·秦本紀》 : 「周宣王即位，乃以秦仲為大夫，誅西戎。」《後漢書·西羌傳》 : 「及宣王立四年，使秦仲伐戎。」
齊武公壽薨。《史記·齊太公世家》 : 「武公壽二十四年，宣王立。二十六年，武公卒。」《十二諸侯年表》齊武公盡宣王三年。
四年，王命蹶父如韓，韓侯來朝。《詩·大雅》 : 「蹶父孔武，靡國不到，為韓姞相攸，莫如韓樂。」又「韓侯入覲」。
五年夏六月，尹吉甫帥師伐玁狁，至於太原。《詩·小雅》 : 「六月棲棲，戎車既飭。」又 : 「文武吉甫，萬邦為憲。」又 : 「薄伐玁狁，至於太原。」
秋八月，方叔帥師伐荊蠻。《詩·小雅》 : 「蠢爾蠻荊，大邦為仇。方叔元老，克壯其猶。」
六年，召穆公帥師伐淮夷。《詩序》 : 「《江漢》，尹吉甫美宣王也，能興衰撥亂，命召公平淮夷。」
王帥師伐徐戎，皇父、休父從王伐徐戎，次於淮。《詩·大雅》 : 「王奮厥武。」又 : 「王命卿士，南仲太祖，太師皇父。整我六師，以修我戎。」又 : 「王謂尹氏，命程伯休父。左右陳行，戒我師旅。率彼淮浦，省此徐土。」
王歸自伐徐。《詩·大雅》 : 「徐方不回，王曰還歸。」
錫召穆公命。《詩·大雅》 : 「王命召虎，來旬來宣。」又 : 「肇敏戎公，用錫爾祉。釐爾圭瓚，秬鬯一卣。告於文人，錫山土田。」
西戎殺秦仲。《史記·秦本紀》 : 「宣王乃以秦仲為大夫，誅西戎，西戎殺秦仲。」《十二諸侯年表》秦仲盡宣王六年。
楚子霜卒。《史記·楚世家》 : 「熊霜元年，周宣王初立，熊霜六年卒。」《十二諸侯年表》楚熊霜盡宣王六年。
七年，王錫申伯命。《詩序》 : 「《崧高》，尹吉甫美宣王也。天下復平，能建國親諸侯，褒賞申伯焉。」
王命樊侯仲山甫城齊。《詩·大雅》 : 「王命仲山甫，城彼東方。」又「仲山甫徂齊」。
八年，初考室。《詩序》 : 「《斯干》，宣王考室也。」
魯武公來朝，錫魯世子戲命。《周語》 : 「魯武公以括與戲見王，王立戲。」《史記·周本紀》魯武公來朝在十二年，《魯世家》在武公九年，即宣王十一年。
九年，王會諸侯於東都，遂狩於甫。《詩序》 : 「《車攻》，宣王復古也。宣王能內修政事，外攘夷狄，復會諸侯於東都。」又《詩》曰 : 「東有甫草，駕其行狩。」
十二年，魯武公薨。《史記·魯周公世家》 : 「武公九年夏卒。」《十二諸侯年表》武公盡十年，正當宣王十二年。
齊人弒其君厲公無忌，立公子赤。《史記·齊太公世家》 : 「武公卒，子厲公無忌立。厲公暴虐，齊人攻殺厲公，乃立厲公子赤，是為文公。」《十二諸侯年表》厲公盡宣王十二年。
十五年，衛釐侯薨。《史記·衛康叔世家》 : 「釐侯二十八年，周宣王立。四十二年，釐侯卒。」《十二諸侯年表》衛釐侯盡宣王十五年。
王錫虢文公命。《周語》 : 「宣王即位，不籍千畝，虢文公諫」雲云。
十六年，晉遷於絳。《詩譜》 : 「晉成侯孫穆侯又徙於絳。」案《十二諸侯年表》，是歲晉穆侯初立。《通鑑外紀》 : 「宣王十六年，晉獻侯薨，子穆侯弗生立，自曲沃徙都絳。」
十八年，蔡夷侯薨。《史記·管蔡世家》 : 「夷侯十一年，周宣王即位。二十八年，夷侯卒。」《十二諸侯年表》蔡夷侯盡宣王十八年。
二十一年，魯公子伯御弒其君懿公戲。《史記·魯周公世家》 : 「懿公九年，懿公兄括之子伯御與魯人攻殺懿公而自立。」《十二諸侯年表》魯懿公盡宣王二十一年。
二十二年，王錫王子多父命居洛。《史紀·鄭世家》 : 「宣王立二十二年，初封友於鄭。」
二十四年，齊文公赤薨。《史記·齊太公世家》 : 「文公十二年卒。」《十二諸侯年表》齊文公盡宣王二十四年。
二十五年，大旱，王禱於郊廟，遂雨。《詩·大雅》 : 「旱既太甚，蘊隆蟲蟲。不殄禋祀，自郊徂宮。」
二十七年，宋惠公·薨。《史記·宋微子世家》 : 「惠公四年，周宣王即位。三十年，惠公卒。」《十二年諸侯年表》宣王二十八年，宋惠公薨。
二十八年，楚子·卒。《史記·楚世家》「熊·十六年，鄭桓公初封於鄭，二十二年卒。」《十二諸侯年表》楚熊·盡宣王二十八年。
二十九年，初不籍千畝。《周語》 : 「宣王即位，不籍千畝。」
三十年，有兔舞於鎬京。《御覽》九百七引《紀年》 : 「宣王三十年，有兔舞鎬。」《初學紀》二十九引作「三年」。
三十二年，王師伐魯，殺伯御。《周語》 : 「三十二年春，宣王伐魯，立孝公。」
命孝公稱於夷宮。《周語》 : 「宣王欲得國子之能導訓諸侯者，樊穆仲曰 : 「魯侯孝。」乃命魯孝公於夷宮。」
陳僖公孝薨。《史記·陳杞世家》 : 「釐公孝六年，周宣王即位。三十六年，釐公卒。」《十二諸侯年表》陳釐侯盡宣王三十二年。
有馬化為人。《通鑑外紀》 : 「宣王三十年，有馬化為人。」
三十三年，齊成公薨。《史記·齊太公世家》 : 「成公脫立，九年卒。」《十二諸侯年表》齊成公盡宣王三十三年。
王師伐太原之戎，不克。《後漢書·西羌傳》 : 「宣王立四年，使秦仲伐戎。後二十七年，王遣兵伐太原戎，不克。」
三十七年，有馬化為狐。《開元占經》一百十八引《紀年》 : 「周宣王三十三年，有馬化為狐。」《外紀》亦繫之三十三年。
燕僖侯薨。《史記·燕召公世家》 : 「惠侯卒，子釐侯立，是歲，周宣王初即位。三十六年，釐侯卒。」《十二諸侯年表》燕釐侯盡宣王三十七年。
楚子鄂卒。《史記·楚世家》 : 「熊·卒，子熊鄂立，熊鄂九年卒。」《十二諸侯年表》楚熊鄂盡宣王三十七年。
三十八年，王師及晉穆侯伐條戎、奔戎，王師敗逋。《後漢書·西羌傳》 : 「王遣兵伐太原戎，後五年，王伐條戎、奔戎，王師敗績。」《左·桓二年傳》 : 「晉穆侯之夫人姜氏，以條之役生太子。」
三十九年，王師伐姜戎，戰於千畝，王師敗逋。《周語》 : 「宣王三十九年，戰於千畝，王師敗績於姜氏之戎。」
四十年，料民於太原。《周語》 : 「宣王既喪南國之師，乃料民於太原。」
戎人滅姜邑。《後漢書·西羌傳》 : 「後二年，晉人敗北戎於汾隰，戎人滅姜侯之邑。」
晉人敗北戎於汾隰。見上。
四十一年，王師敗於申。《後漢書·西羌傳》 : 「明年，王征申戎，破之。」
四十三年，王殺大夫杜伯。《墨子·明鬼下》 : 「周宣王殺其臣杜伯而不辜。」
其子隰叔出奔晉。《晉語》 : 「昔隰叔子違周難，奔於晉。」注 : 「隰叔，杜伯之子，宣王殺杜伯，隰叔避害適晉。」
晉
晉穆侯費生薨，弟殤叔自立，世子仇出奔。《史記·十二諸侯年表》 : 「宣王四十三年，晉穆侯卒，弟殤叔自立，太子仇出奔。」
四十四年。原注 : 晉殤叔元年丁巳。《春秋經傳集解後序》 : 「《紀年》無諸國別，惟特記晉國，起自殤叔。」《史記·十二諸侯年表》宣王四十四年，晉殤叔元年。
四十六年，王陟。《史記·周本紀》 : 「四十六年，宣王崩。」
幽王名涅。《史記·周本紀》 : 「宣王崩，子幽王宮涅立。」
元年庚申春正月，王即位。
晉世子仇歸於晉，殺殤叔，晉人立仇，是為文侯。《史記·晉世家》 : 「殤叔三年，周宣王崩。四年，穆侯太子仇率其徒襲殤叔而立，是為文侯。」
王錫太師尹氏、皇父命。《詩序》 : 「《節南山》，家父刺幽王也。」其詩曰 : 「尹氏太師。」「《十月之交》，大夫刺幽王也。」其詩曰 : 「皇父卿士。」
二年。原注 : 辛酉，晉文侯元年。《史記·十二諸侯年表》幽王二年，晉文侯仇元年。
涇、渭、洛竭，岐山崩。《周語》 : 「幽王二年，西周三川皆震。是歲，三川竭，岐山崩。」注 : 「三川 : 涇、渭、洛。」
初增賦。
晉文侯同王子多父伐鄶，克之。乃居鄭父之丘，是為鄭桓公。《水經·洧水注》引《紀年》 : 「晉文侯二年，同惠王子多父伐鄶，克之。乃居鄭父之丘，名之曰鄭，是為桓公。」說見《古本紀年輯校》。
三年，王嬖褒姒。《史記·周本紀》 : 「三年，幽王嬖愛褒姒。」
冬，大震電。《詩·小雅》 : 「曄曄震電。」
四年，秦人伐西戎。《史記·秦本紀》 : 「莊公生子三人，其長男世父。世父曰 : 「戎殺我大父仲，我非殺戎王，則不敢入邑。」遂將擊戎，讓其弟襄公。」案《年表》襄公立在次年。
夏六月，隕霜。《詩·小雅》 : 「正月繁霜。」傳「正月，夏之四月」，則周六月也。古《紀年》用夏正，而此從周正，殊為未照。
陳夷公薨。《史記·陳杞世家》 : 「武公卒，子夷公說立。是歲，周幽王即位。夷公三年卒。」《十二諸侯年表》陳夷公盡幽王三年。
五年，王世子宜臼出奔申。《史記·周本紀》 : 「幽王得褒姒，愛之，欲廢申後，並去太子宜咎。太子出奔申。」
皇父作都於向。《詩·小雅》 : 「皇父孔聖，作都於向。」
六年，王命伯士帥師伐六濟之戎，王師敗逋。《後漢書·西羌傳》 : 「王破申戎，後十年，幽王命伯士伐六濟之戎，軍敗，伯士死焉。」注 : 「並見《竹書紀年》。」
西戎滅蓋。《後漢書·西羌傳》 : 「其年，戎圍犬丘，虜秦襄公之兄伯父。」此云「滅蓋」，乃「犬丘」二字訛合為「蓋」字耳。
冬十月辛卯朔，日有食之。《詩·小雅》 : 「十月之交，朔日辛卯，日有食之，亦孔之醜。」序 : 「《十月之交》，大夫刺幽王也。」《唐書·歷志》 : 「張說《日蝕議》 : 「《小雅》 : 十月之交，朔日辛卯。虞○以歷推之，在幽王六年。」」
七年，虢人滅焦。《水經·河水注》 : 「陝東城即虢邑之上陽也，虢仲之所都，為南虢。其大城中有小城，故焦國也。」
八年，王錫司徒鄭伯多父命。《鄭語》「幽王八年而桓公為司徒。」
王立褒姒之子曰伯服，以為太子。《御覽》一百四十七引《紀年》 : 「幽王八年，立褒姒之子伯服以為太子。」《左傳·昭二十六年》疏引「平王奔西申，而立伯盤以為太子。」
九年，申侯聘西戎及鄫。《鄭語》 : 「申、繒、西戎方彊。」
十年春，王及諸侯盟於太室。《書鈔》二十二引《紀年》「盟於太室」四字，《左·昭四年傳》 : 「周幽為太室之盟，戎狄叛之。」
秋九月，桃杏實。《御覽》九百六十八引《紀年》 : 「幽王十年九月，桃杏實。」
王師伐申。《鄭語》 : 「王欲殺太子以成伯服，必求之申，申人弗畀，必伐之。」
十一年春正月，日暈。《通鑑外紀》 : 「幽王之末，日暈再重。」
申人、鄫人及犬戎入宗周，弒王及鄭桓公。《史記·周本紀》「申侯與繒、西夷、犬戎攻幽王，遂殺幽王驪山下。」《鄭世家》 : 「犬戎殺幽王於驪山下，並殺桓公。」
犬戎殺王子伯服。《左傳·昭二十六年》疏引《紀年》 : 「伯盤與幽王俱死於戲。」
執褒姒以歸。《史記·周本紀》 : 「虜褒姒而去。」
申侯、魯侯、許男、鄭子立宜臼於申，虢公翰立王子餘臣於攜。原注 : 是為攜王，二王並立。《左傳·昭二十六年》疏引《紀年》 : 「先是申侯、魯侯、許文公立平王於申。以本太子，故稱天王。幽王既死，而虢公翰又立王子餘臣於攜。周二王並立。二十一年，攜王為晉文公所殺。以本非適，故稱攜王。」武王滅殷，歲在庚寅。二十四年，歲在甲寅，定鼎洛邑，至幽王二百五十七年，共二百八十一年。自武王元年己卯至幽王庚午，二百九十二年。《史記·周本紀》集解引《紀年》 : 「自武王滅殷以至幽王，凡二百五十七年。」《通鑑外紀》引《汲塚紀年》 : 「西周二百五十七年。」此「二百八十一年」，與古《紀年》不合，乃自幽王十一年逆數，至其前二百五十七年，以此為成王定鼎之歲，以與古《紀年》之積年相調停。蓋既從《唐志》所引《紀年》，以武王伐殷之歲為庚寅，而共和以後之歲名又從《史記》，無怪其格格不入也。餘疑《隋志》所引堯元年丙子，《唐志》所引武王十一年庚寅，皆歷家追名之，非《紀年》本文，蓋雖古《紀年》中亦多羼入之說也。
平王原注 : 名宜臼。《史記》作「宜咎」。
自東遷以後始紀晉事，王即位皆不書。《春秋經傳集解後序》 : 「《紀年》無諸國別，惟特記晉國。晉國滅，獨紀魏事。」
元年辛未，王東徙洛邑，《史記·周本紀》 : 「平王立，東遷於雒邑。」
錫文侯命。《尚書序》 : 「平王錫晉文侯秬鬯圭瓚，作《文侯之命》。」
晉侯會衛侯、鄭伯、秦伯，以師從王入於成周。《史記·衛康叔世家》 : 「犬戎殺周幽王，武公將兵往，佐周平戎，甚有功。」又《秦本紀》 : 「襄公以兵送周平王。」
二年，秦作西畤。《史記·十二諸侯年表》平王元年，秦初立西畤，祠白帝。
魯孝公薨。《史記·魯周公世家》 : 「孝公立二十七年卒。」《十二諸侯年表》魯孝公盡平王二年。
賜秦、晉以邠、岐之田。《史記·秦本紀》 : 「襄公以兵送周平王，平王命襄公為諸侯，賜之岐以西之地，曰 : 「戎無道，侵奪我岐、豐之地，秦能攻逐戎，即有其地。」與誓封爵之。」
三年，齊人滅祝。
王賜師徒鄭伯命。《詩·鄭風》序 : 「《緇衣》，美武公也，父子並為周司徒。」
四年，燕頃侯卒。《史記·燕召公世家》 : 「頃侯二十年，周幽王為犬戎所殺。二十四年，頃侯卒。」《十二諸侯年表》燕頃侯盡平王四年。
鄭人滅虢。《漢書·地理志》注 : 「臣瓚曰 : 「鄭桓公寄奴與賄於虢、會之間，幽王既敗，二年而滅會，四年而滅虢。」」
五年，秦襄公帥師伐戎，卒於師。《史記·十二諸侯年表》平王五年，秦襄公伐戎，至岐而死。
宋戴公薨。《史記·宋微子世家》 : 「戴公二十九年，周幽王為犬戎所殺。三十四年，戴公卒。」《十二諸侯年表》宋戴公盡平王五年。
六年，燕哀侯卒。《史記·燕召公世家》 : 「哀侯二年卒。」《十二諸侯年表》燕哀侯盡平王六年。
鄭遷於溱、洧。《詩譜》 : 「幽王為犬戎所殺，桓公死之。其子武公與晉文侯定平王於東都王城，卒取史伯所云十邑之地，左洛右濟，前華後河，食溱、洧焉。」
七年，楚子儀卒。《史記·楚世家》 : 「熊咢卒，子熊儀立，是為若敖。若敖二十年，周幽王為犬戎所殺。二十七年，若敖卒。」《十二諸侯年表》楚若敖盡平王七年。
八年，鄭殺其大夫關其思。《韓非子·說難》 : 「鄭武公欲伐胡，先以其女妻胡君，因問於群臣 : 「吾欲用兵，誰可伐者·」大夫關其思曰 : 「胡可伐。」武公怒而戮之。」
十年，秦遷於汧、渭。《史記·秦本紀》 : 「文公三年，以兵七百人東獵。四年，至渭、汧之會，即營邑之。」
十三年，衛武公薨。《史記·衛康叔世家》 : 「武公五十五年卒。」《十二諸侯年表》衛武公盡平王十三年。
十四年，晉人滅韓。《詩·大雅·韓奕》序箋 : 「韓，姬姓之國也，後為晉所滅。」
十八年，秦文公大敗戎師於岐，來歸岐東之田。《史記·秦本紀》 : 「十六年，文公以兵伐戎，戎敗走，於是文公遂收周餘民有之，地至岐，岐以東獻之周。」案文公十六年當平王二十一年。
二十一年，晉文侯殺王子餘臣於攜。《左傳·昭二十六年》疏引《紀年》 : 「二十一年，攜王為晉文公所殺。」
二十三年，宋武公薨。《史記·宋微子世家》 : 「武公立十八年卒。」《十二諸侯年表》宋武公盡平王二十三年。
二十四年，秦作陳寶祠。《史記·秦本紀》 : 「文公十九年，得陳寶。」《封禪書》 : 「文公獲若石云，於陳倉北阪城祠之，號曰陳寶。」
二十五年，晉文侯薨。《史記·晉世家》 : 「三十五年，文侯仇卒。」《十二諸侯年表》晉文侯盡平王二十五年。
秦初用族刑。《史記·秦本紀》 : 「文公二十年，法初有三族之罪。」
二十六年。原注 : 丙申，晉昭侯元年。《史記·十二諸侯年表》平王二十六年，晉昭侯元年。
晉封其弟成師於曲沃。《左·桓二年傳》 : 「惠之二十四年，晉始亂，故封桓叔於曲沃。」《史記·晉世家》 : 「昭侯元年，封文侯弟成師於曲沃。」
三十二年，晉潘父弒其君昭侯，納成師，不克。立昭侯之子孝侯，晉人殺潘父。《左·桓二年傳》 : 「惠之三十年，潘父弒昭侯而納桓叔，不克，晉人立孝侯。」《史記·晉世家》 : 「七年，晉大臣潘父弒其君昭侯，而迎曲沃桓叔。晉人發兵攻桓叔，共立昭侯子平為君，是為孝侯，誅潘父。」
三十三年。原注 : 癸卯，晉孝侯元年。《史記·十二諸侯年表》平王三十三年，晉孝侯二年。案昭侯上年被殺，是年當為孝侯元年。
楚人侵申。《詩·王風·揚之水》序箋 : 「申國在陳、鄭之南，迫近強楚，王室微弱而數見侵伐。」
三十六年，衛莊公卒。《史記·衛康叔世家》 : 「莊公二十三年卒。」《十二年諸侯年表》衛莊公盡平王三十六年。
王人戍申。《詩·王風》 : 「彼其之子，不與我戍申。」
四十年，齊莊公卒。《史記·齊太公世家》 : 「莊公二十四年，周始徙雒。六十四年，莊公卒。」《十二諸侯年表》齊莊公盡平王四十年。
晉曲沃桓叔成師卒，子·立，是為莊伯。原注 : 自是晉侯在翼，稱翼侯。《史記·晉世家》 : 「孝侯八年，曲沃桓叔卒，子·代桓叔，是為曲沃莊伯。」
四十一年原注 : 辛亥，莊伯元年。春，大雨雪。《御覽》八百七十九引《史記》 : 「晉莊伯元年，不雨雪。」
四十二年，狄人伐翼，至於晉郊。《御覽》八百七十九引《史記》 : 「莊伯二年，翟人俄伐翼，至於晉郊。」
宋宣公薨。《史記·宋微子世家》 : 「武公卒，子宣公力立。十九年，宣公卒。」《十二諸侯年表》平王四十二年，宣公卒。
魯惠公使宰讓請郊廟之禮，王使史角如魯諭止之。《呂氏春秋·當染篇》 : 「魯惠公使宰讓請郊廟之禮於天子，桓王使史角往，惠公止之。」
四十七年，晉曲沃莊伯入翼，弒孝侯，晉人逐之，立孝侯子郤，是為鄂侯。《左·桓二年傳》 : 「惠之四十五年，曲沃莊伯伐翼，弒孝侯，翼人立其弟鄂侯。」《史記·十二諸侯年表》平王四十七年，曲沃莊伯殺孝侯，晉人立孝侯子郤為鄂侯。
四十八年。原注 : 戊午，晉鄂侯郤元年。《史記·十二諸侯年表》平王四十八年，晉鄂侯郤元年。
無雲而雷。《御覽》八百七十六引《史記》 : 「晉莊伯八年，無雲而雷。」《通鑑外紀》 : 「平王四十八年，晉無雲而雷。」
魯惠公卒。《史記·魯周公世家》 : 「惠公立四十六年卒。」《十二諸侯年表》魯惠公盡平王四十八年。
四十九年。原注 : 己未，魯隱公元年，《春秋》始此。《史記·十二諸侯年表》平王四十九年，魯隱公息姑元年。
魯隱公及邾莊公盟於姑蔑。《春秋經傳集解後序》引《紀年》 : 「魯隱公及邾莊公盟於姑蔑。」
五十一年春二月乙巳，日有食之。《春秋經·隱三年》 : 「春王二月乙巳，日有食之。」
三月庚戌，王陟。《春秋經·隱三年》 : 「三月庚戌，天王崩。」
桓王原注 : 名林。《史記·周本紀》 : 「平王崩，太子洩父蚤死，立其子林，是為桓王。」
元年壬戌十月，莊伯以曲沃叛，伐翼，公子萬救翼，荀叔軫追之，至於家穀。《御覽》八百七十六引《史記》 : 「晉莊伯八年，無雲而雷。十月，莊伯以曲沃叛。」《水經·澮水注》引《紀年》 : 「莊伯以曲沃叛，伐翼，公子萬救翼，荀叔軫追之，至於家穀。」據《御覽》，此事當在平王四十九年。
翼侯焚曲沃之禾而還。《水經·澮水注》引《紀年》 : 「晉莊伯十二年，翼侯焚曲沃之禾而還，作為文公。」
翼侯伐曲沃，大捷，武公請成於翼，至相而還。原注 : 「相」，一作「桐」。《水經·涑水注》引《紀年》 : 「翼侯伐曲沃，大捷，武公請成於翼，至桐庭乃返。」
二年，王使虢公伐晉之曲沃。晉鄂侯卒，曲沃莊伯復攻晉，晉立鄂侯子光，是為哀侯。《左·隱五年傳》 : 「曲沃叛王，秋，王命虢公伐曲沃，而立哀侯於翼。」《史記·晉世家》 : 「鄂侯六年卒，曲沃莊伯聞晉鄂侯卒，乃興兵伐晉。周平王使虢公將兵伐曲沃莊伯，莊伯走保曲沃。晉人共立鄂侯子光，是為哀侯。」
公子萬救翼，荀叔軫追之，至於家穀。重出。
三年甲子。原注 : 晉哀侯元年。《史記·十二諸侯年表》甲子，桓王三年，晉哀侯光元年。
四年，曲沃莊伯卒，子稱立，是為武公，尚一軍。《史記·晉世家》 : 「哀侯二年，曲沃莊伯卒，子稱代莊伯立，是為曲沃武公。」《水經·河水注》引《紀年》 : 「晉武公元年，尚一軍。」
五年，原注 : 曲沃武公元年。芮人乘京，荀人、董伯皆叛曲沃。《水經·河水注》引《紀年》 : 「晉武公元年，芮人乘京，荀人、董伯皆叛。」案《左·桓九年傳》 : 「虢仲、芮伯、梁伯、荀侯、賈伯伐曲沃。」殆是一事，與此差十二年。
十一年。原注 : 晉小子侯元年。《史記·十二諸侯年表》桓王十一年，晉小子侯元年。
曲沃獲晉哀侯。《左·桓三年傳》 : 「曲沃武公伐翼，逐翼侯於汾隰，驂絓而止，夜獲之。」
晉人立哀侯子為小子侯。《史記·晉世家》 : 「哀侯九年，曲沃武公伐晉，於汾旁虜哀侯。晉人乃立哀侯子小子為君，是為小子侯。」
芮伯萬出奔魏。《水經·河水注》引《紀年》 : 「晉武公七年，芮伯萬之母芮姜逐萬，萬出奔魏。」
十二年，王師、秦師圍魏，取芮伯萬而東之。《左·桓四年傳》 : 「王師、秦師圍魏，執芮伯以歸。」《水經·河水注》引《紀年》 : 「晉武公八年，周師、虢師圍魏，取芮伯萬而東之。」《路史·國名紀》引《紀年》 : 「桓王十二年冬，王師、秦師圍魏，取芮伯萬而東之。」
十三年冬，曲沃伯誘晉小子侯殺之。《左·桓七年傳》 : 「冬，曲沃伯誘晉小子侯殺之。」此較前二年。《史記》《十二諸侯年表》、《晉世家》皆云 : 「小子侯四年，曲沃武公殺之。」此較前一年。
晉曲沃滅荀，以其地賜大夫原氏黯，是為荀叔。《水經·汾水注》、《漢書·地理志》注引《紀年》 : 「晉武公滅荀，以賜大夫原氏黯，是為荀叔。」
戎人逆芮伯萬於郊。《水經·河水注》引《紀年》 : 「晉武公九年，戎人逆芮伯萬於郊。」《路史·國名紀》引「郊」作「郟」。
十四年，王命虢仲伐曲沃，立晉哀侯弟緡於翼，為晉侯。《左·桓八年傳》 : 「冬，王命虢仲立晉哀侯弟緡於晉。」此較前二年。
十五年。原注 : 晉侯緡元年。案《史記·十二諸侯年表》以桓王十四年為晉侯緡元年。
十六年春，滅翼。《左·桓八年傳》 : 「春，滅翼。」
十九年，鄭莊公卒。《春秋經·桓十有一年》 : 「夏五月癸未，鄭伯寤生卒。秋七月，葬鄭莊公。」《史記·十二諸侯年表》鄭莊公盡桓王十九年。
二十三年三月乙未，王陟。《春秋經·桓十有五年》 : 「三月乙未，天王崩。」《史記·周本紀》 : 「二十三年，桓王崩。」
莊王原注 : 名佗。《史記·周本紀》 : 「桓王崩，子莊王佗立。」
元年乙酉，曲沃尚一軍，異於晉。《水經·河水注》引《紀年》 : 「晉武公元年，尚一軍。」
六年五月，葬桓王。《春秋經·莊三年》 : 案 : 原作「桓三年」，誤。「五月，葬桓王。」
十五年，王陟。《史記·周本紀》 : 「十五年，莊王崩。」
釐王原注 : 名胡齊。《史記·周本紀》 : 「莊王崩，子釐王胡齊立。」
元年庚子春，齊桓公會諸侯於北杏，以平宋亂。《春秋經·莊十有三年》 : 「齊侯、宋人、陳人、蔡人、邾人會於北杏。」傳 : 「會於北杏，以平宋亂。」
三年，曲沃武公滅晉侯緡，以寶獻王，王命武公以一軍為晉侯。《史記·十二諸侯年表》釐王三年，曲沃武公滅晉侯緡，以寶獻周，周命武公為晉君。《左·莊十六年傳》 : 「王使虢公命曲沃伯以一軍為晉侯。」較後一年，此本《史記》。
四年原注 : 晉武公二十八年。《史記·十二諸侯年表》釐王四年，晉武公稱並晉，已立二十八年，不更元。
晉猶不與齊桓公之盟。原注 : 《左傳》注 : 「晉侯緡是年滅。」案杜注無是語，疏約言之。
五年，晉武公卒，子詭諸立為獻公。《史記·十二諸侯年表》 : 「釐王五年，晉武公二十九年，武公卒，子詭諸立為獻公。」
王陟。《史記·周本紀》 : 「五年，釐王崩。」
惠王原注 : 名閬。《史記·周本紀》 : 「釐王崩，子惠王閬立。」
元年乙巳。原注 : 晉獻公元年。《史記·十二諸侯年表》惠王元年，晉獻公詭諸元年。
晉獻公朝王，如成周。《左·莊十八年傳》 : 「虢公、晉侯朝王。」
周陽白兔舞於市。《水經·涑水注》引《紀年》 : 「晉獻公二十五年，翟人伐晉，周有白兔舞於市。」
二年，王子頹亂。《左·莊十九年傳》 : 「五大夫奉子頹以伐王。冬，立子頹。」
王居於鄭，鄭人入王府，多取玉。玉化為蜮，射人。《開元占經》一百二十、《御覽》九百五十引《紀年》 : 「晉獻公二年，周惠王居於鄭。鄭人入王府，多取玉焉。玉化為蜮，射人。」
九年，晉城絳。《左·莊二十六年傳》 : 「晉士蒍為大司空。夏，士蒍城絳，以深其宮。」
十六年，晉獻公作二軍，滅耿，以賜大夫趙夙。滅魏，以賜大夫畢萬。原注 : 晉滅於大夫韓、趙、魏，始於此。《左·閔元年傳》 : 「晉侯作二軍，以滅耿，滅霍，滅魏。賜趙夙耿，賜畢萬魏，以為大夫。」
十七年，衛懿公及赤翟戰於洞澤。原注 : 「洞」，當作「泂」。《春秋經傳集解後序》 : 「《紀年》又稱 : 「衛懿公及赤翟戰於洞澤。」疑「洞」當為「泂」，即《左傳》所謂熒澤也。」
十九年，晉獻公會虞師伐虢，滅下陽，虢公醜奔衛。公命瑕父、呂甥邑於國都。《水經·河水注》引《紀年》 : 「晉獻公十九年，獻公會虞師伐虢，滅下陽，虢公醜奔衛。公命瑕父、呂甥邑於虢都。」
二十五年春正月，狄人伐晉。《水經·涑水注》引《紀年》 : 「晉獻公二十五年正月，翟人伐晉。」此誤以為惠王二十五年。
王陟。《春秋經·僖八年》 : 「冬十有二月丁未，天王崩。」《史記·周本紀》 : 「二十五年，惠王崩。」
襄王原注 : 名鄭。《史記·周本紀》 : 「惠王崩，子襄王鄭立。」
元年庚午，晉獻公卒，立奚齊，里克殺之，及卓子，立夷吾。《史記·十二諸侯年表》襄王元年，晉獻公卒，立奚齊，里克殺之，及卓子，立夷吾。
二年。原注 : 辛未，晉惠公元年。《史記·十二諸侯年表》襄王二年，晉惠公夷吾元年。
晉殺里克。《春秋經·僖十年》 : 「晉殺其大夫里克。」
三年，雨金於晉。《御覽》八百七十七引《史記》 : 「晉惠公二年，雨金。」
七年，秦伯涉河伐晉。《御覽》八百七十七引《史記》 : 「惠公六年，秦伯涉河伐晉。」
十五年，晉惠公卒，子懷公圉立。《史記·晉世家》 : 「惠公十四年九月卒，太子圉立，是為懷公。」《十二諸侯年表》襄王十五年，圉立為懷公。
秦穆公帥師送公子重耳，圍令狐、桑泉、臼衰，皆降於秦師。狐毛與先軫禦秦，至於廬柳，乃謂秦穆公使公子縶來與師言，次于郇，盟於軍。《水經·涑水注》引《紀年》 : 「晉惠公十有五年，秦穆公帥師送公子重耳，圍令狐、桑泉、臼衰，皆降於秦師。狐毛與先軫禦秦師，至於廬柳，乃謂秦穆公使公子縶來與師言，退舍，次于郇，盟於軍。」
公子重耳涉自河曲。《水經·河水注》引《紀年》 : 「晉惠公十五年，秦穆公帥師送公子重耳，涉自河曲。」
十六年。原注 : 乙酉，晉文公元年。《史記·十二諸侯年表》襄王十六年，晉文公元年。
晉殺子圉。《史記·十二諸侯年表》晉文公元年，誅子圉。
十七年，晉城荀。《漢書·地理志》注引《紀年》 : 「文公城荀。」《文選·北征賦》注引作「郇」。
二十年，周襄王會諸侯於河陽。《春秋經傳集解後序》引《紀年》 : 「周襄王會諸侯於河陽。」
二十二年，齊師逐鄭太子齒奔張城、南鄭。《水經·涑水注》引《紀年》 : 「齊師逐鄭太子齒奔張城、南鄭。」不云何年。
二十四年，晉文公卒。《史記·十二諸侯年表》襄王二十四年，晉文公薨。
二十五年。原注 : 甲午，晉襄公驩元年。《史記·十二諸侯年表》甲午，襄王二十五年，晉襄公驩元年。
三十年，洛絕於○。《水經·洛水注》引《紀年》 : 「晉襄公六年，洛絕於○。」
三十一年，晉襄公卒。《史記·十二諸侯年表》襄王三十一年，晉襄公卒。
三十二年。原注 : 辛丑，晉靈公夷皋元年。《史記·十二諸侯年表》襄王三十二年，晉靈公夷皋元年。
三十三年，王陟。《史記·周本紀》 : 「三十三年，襄王崩。」
頃王《史記·周本紀》 : 「襄王崩，子頃王壬臣立。」
元年癸卯。
六年，彗星入北斗。《春秋經·文十四年》 : 「秋七月，有星孛入於北斗。」
王陟。《史記·周本紀》 : 「頃王六年崩。」
匡王《史記·周本紀》 : 「頃王崩，子匡王班立。」
元年己酉。
六年，王陟。《春秋經·宣二年》 : 案 : 原作「左宣二年傳」，誤。「冬十月乙亥，天王崩。」《史記·周本紀》 : 「匡王六年崩。」
晉靈公為趙穿所殺，趙盾使穿迎公子黑臀于周，立之。《左·宣二年傳》 : 「趙穿攻靈公於桃園，宣子使趙穿迎公子黑臀于周而立之。」
定王。《史記·周本紀》 : 「匡王崩，弟瑜立，是為定王。」
元年己卯。原注 : 晉成公元年。《史記·十二諸侯年表》定王元年，晉成公黑臀元年。
六年，晉成公與狄伐秦，獲秦諜，殺之絳市，六日而蘇。《左·宣八年傳》 : 「春，白狄及晉平。夏，會晉伐秦，晉人獲秦諜，殺諸絳市，六日而蘇。」
七年，晉成公卒於扈。《春秋經·宣九年》 : 「晉侯黑臀卒於扈。」《史記·十二諸侯年表》定王七年，晉成公薨。
八年。原注 : 壬戌，晉景公元年。《史記·十二諸侯年表》定王八年，晉景公據元年。
十八年，齊國佐來獻玉磬、紀公之甗。《春秋經傳集解後序》引《紀年》 : 「齊國佐來獻玉磬、紀公之甗。」
二十一年，王陟。《春秋經·成五年》 : 「十一月己酉，天王崩。」《史記·周本紀》 : 「二十一年，定王崩。」
簡王《史記·周本紀》 : 「定王崩，子簡王夷立。」
元年丙子。
五年，晉景公卒。《春秋經·成十年》 : 「晉侯獳卒。」《史記·晉世家》 : 「十九年，景公卒。」《史記·十二諸侯年表》晉景公盡簡王五年。
六年。原注 : 辛巳，晉厲公元年。《史記·十二諸侯年表》簡王六年，晉厲公壽曼元年。
十三年，晉厲公卒。《春秋經·成十八年》 : 「晉弒其君州蒲。」《十二諸侯年表》簡王十三年，欒書、中行偃弒厲公。
楚共王會宋平公於湖陽。《水經·泚水注》引《紀年》 : 「楚共王會宋平公於湖陽。」不云何年。
十四年。原注 : 己丑，晉悼公元年。《史記·十二諸侯年表》簡王十四年，晉悼公元年。
王陟。《春秋經·襄元年》 : 「九月辛酉，天王崩。」《史記·周本紀》 : 「十四年，簡王崩。」
靈王《史記·周本紀》 : 「簡王崩，子靈王洩心立。」
元年庚寅。
十四年，晉悼公卒。《史記·十二諸侯年表》靈王十四年，晉悼公薨。
十五年。原注 : 甲辰，晉平公元年。《史記·十二諸侯年表》甲辰，靈王十五年，晉平公彪元年。
二十七年，王陟。《春秋經·襄二十有八年》 : 「十有二月甲寅，天王崩。」《史記·周本紀》 : 「二十七年，靈王崩。」
景王《史記·周本紀》 : 「靈王崩，子景王貴立。」
元年丁巳。
十三年春，有星出婺女。《左·昭十年傳》 : 「春王正月，有星出於婺女。」
十月，晉平公卒。《春秋經·昭十年》 : 「秋七月戊子，晉侯彪卒。」《史記·十二諸侯年表》景王十三年春，有星出婺女。十月，晉平公卒。
十四年。原注 : 庚午，晉昭公元年。《史記·十二諸侯年表》景王十四年，晉昭公夷元年。
河水赤於龍門三里。《水經·河水注》引《紀年》 : 「晉昭公元年，河水赤於龍門三里。」
十九年，晉昭公卒。《史記·十二諸侯年表》景王十九年，晉昭公卒。
冬十二月，桃杏華。《御覽》九百六十八引《紀年》 : 「昭公六年十二月，桃杏華。」
二十年。原注 : 丙子，晉頃公元年。《史記·十二諸侯年表》景王二十年，晉頃公棄疾元年。
二十五年，晉頃公平王室亂，立敬王。《史記·十二諸侯年表》景王二十五年，周室亂，頃公平亂，立敬王。
敬王《史記·周本紀》 : 「晉人立丐，是為敬王。」
元年壬午。
八年，晉頃公卒。《史記·十二諸侯年表》敬王八年，晉頃公薨。
九年。原注 : 庚寅，晉定公元年。《史記·十二諸侯年表》敬王九年，晉定公午元年。
十四年，漢不見於天。《御覽》八百七十五引《紀年》 : 「晉定公六年，漢不見於天。」
二十六年，晉青虹見。《御覽》十四引《紀年》 : 「晉定公十八年，青虹見。」
二十八年，洛絕於周。《水經·洛水注》引《紀年》 : 「晉定公二十年，洛絕於周。」
三十六年，淇絕於舊衛。《水經·淇水注》引《紀年》 : 「晉定公二十八年，淇絕於舊衛。」一作「十八年」。
三十九年，晉城頓丘。《水經·淇水注》引《紀年》 : 「晉定公三十一年，城頓丘。」
四十三年，宋殺其大夫皇瑗於丹水之上。丹水壅不流。《水經·獲水注》引《紀年》曰 : 「宋殺其大夫皇瑗於丹水之上。」又曰 : 「宋大水，丹水壅不流。」本是二事，此誤合為一，又本不繫年，此據《左·哀十七年傳》定之。
四十四年，王陟。《史記·周本紀》 : 「四十二年，敬王崩。」《十二諸侯年表》 : 「敬王四十三年甲子崩。」惟《周本紀》集解引皇甫謐曰 : 「敬王四十四年，元己卯，崩壬戌。」此元壬午，崩乙丑，蓋在位之年從皇甫謐，而歲名則從《史記》也。
元王《史記·周本紀》 : 「敬王崩，子元王仁立。」
元年丙寅，晉定公卒。《史記·六國表》元王二年，晉定公卒。時歲在丙寅。此以元王元年為丙寅，故以下皆遞差一年。
二年。原注 : 晉出公元年。《史記·六國表》元王三年，晉出公錯元年。
四年，於越滅吳。《史記·六國表》元王四年，越滅吳。
六年，晉澮絕於梁。《水經·澮水注》引《紀年》 : 「晉出公五年，澮絕於梁。」
丹水三日絕不流。《水經·沁水注》引《紀年》 : 「晉出公五年，丹水三日絕不流。」
七年，齊人、鄭人伐衛。《水經·濟水注》引《紀年》 : 「晉出公六年，齊、鄭伐衛。」
王陟。《史記·周本紀》 : 「元王八年崩。」《六國表》同。此於敬王增一年，故元王減一年。
貞定王《史記·周本紀》 : 「元王崩，子定王介立。」集解引皇甫謐《帝王世紀》作「貞定王」。
元年癸酉，於越徙都瑯玡。《吳越春秋》十 : 「句踐二十五年，霸於關東，從瑯玡起觀臺，周七里，以望東海。」
四年十一月，於越子句踐卒，是為菼執，次鹿郢立。《史記·越王句踐世家》索隱引《紀年》 : 「晉出公十年十一月，於粵子句踐卒，是為菼執。」又引「次鹿郢立，六年卒」。
六年，晉河絕於扈。《水經·河水注》引《紀年》 : 「晉出公十二年，河絕於扈。」
七年，晉荀瑤城南梁。原注 : 一本「晉出公二十年」。《水經·汾水注》 : 「晉出公三十年，知伯瑤城高梁。」案出公無三十年，據偽此書者所見之本，當作「十三年」。
十年，於越子鹿郢卒，不壽立。《史記·越王句踐世家》索隱引《紀年》 : 「句踐卒，次鹿郢立，六年卒。」又云 : 「不壽立。」
十一年，晉出公出奔齊。《史記·晉世家》 : 「出公十七年，奔齊，道死。」
十二年，河水赤三日。《通鑑外紀》 : 「定王十二年，晉河水赤三日。」
荀瑤伐中山，取窮魚之丘。《水經·巨馬水注》、《初學紀》八、《御覽》六十四引《紀年》 : 「荀瑤伐中山，取窮魚之丘。」皆不云何年。
十三年，晉韓龐取秦武城。《水經·洛水注》引《紀年》 : 「晉出公十九年，晉韓龐取盧氏城。」
十六年。原注 : 晉出公二十二年。
十七年，晉出公薨，乃立昭公之孫，是為敬公。《史記·晉世家》索隱引《紀年》 : 「出公二十三年，奔楚，乃立昭公之孫，是為敬公。」
十八年。原注 : 己丑，晉敬公元年。
二十年，於越子不壽見殺，是為盲姑，次朱句立。《史記·越王句踐世家》索隱引《紀年》 : 「不壽立十年見殺，是為盲姑，次朱句立。」
二十二年，楚滅蔡。《史記·六國表》定王二十二年，楚滅蔡。
二十四年，楚滅杞。《史記·六國表》定王二十四年，楚滅杞。
二十八年。原注 : 晉敬公十一年。
王陟。《史記·周本紀》 : 「二十八年，元王崩。」
考王《史記·周本紀》 : 「定王崩，哀王立。三月，思王立。五月，少弟嵬立，是為考王。」
元年。原注 : 晉敬公十八年。案「十八年」當作「十二年」。
魏文侯立。《史記·晉世家》索隱 : 「《紀年》 : 「魏文侯初立在敬公十八年。」」案「十八年」乃「六年」之訛，說見《古本紀年輯校》。
十年，楚滅莒。《史記·六國表》考王十年，楚滅莒。
十一年，晉敬公卒。案 : 據此，敬公在位二十二年。《史記·十二諸侯年表》晉出公錯十八年，晉哀公忌二年，晉懿公驕十七年，此據《史記》正義說，今本並奪懿公。《晉世家》出公十七年，哀公驕十八年，以懿公為哀公，皆無敬公。
十二年。原注 : 晉幽公柳元年。《史記·六國表》考王四年，晉幽公柳元年。
魯悼公卒。《史記·六國表》考王十二年，魯悼公卒。
十四年，魯季孫會晉幽公於楚丘。《水經·濟水注》引《紀年》 : 「晉幽公三年，魯季孫會晉幽公於楚丘，取葭密，遂城之。」《太平寰宇記》引作「幽公十三年」。
十五年，王陟。《史記·周本紀》 : 「考王十五年崩。」
威烈王《史記·周本紀》 : 「考王崩，子威烈王午立。」
元年丙辰。《史記·十二諸侯年表》威烈王元年。集解 : 「徐廣曰 : 丙辰。」
三年，晉大旱，地生鹽。《書鈔》一百四十六引《紀年》 : 「晉幽公七年，大旱，地長生鹽。」
五年，晉丹水出，反擊。《水經·沁水注》引《紀年》 : 「晉幽公九年，丹水出，相反擊。」
六年，晉大夫秦嬴賊幽公於高寢之上，魏文侯立幽公子止。《史記·六國表》威烈王六年，盜殺幽公。《晉世家》索隱引《紀年》 : 「夫人秦嬴賊公於高寢之上。」《晉世家》 : 「十八年，盜殺幽公。魏文侯以兵誅晉亂，立幽公子止，是為烈公。」案 : 《史記》幽公在位十八年，此僅十年，蓋縮幽公之年以為敬公之年。如「丹水出，相反擊」，《水經注》引古《紀年》以為幽公九年事，而《通鑑外紀》繫之考王十年，據此，則劉恕所見《紀年》敬公僅得十二年，此以敬公為在位二十二年，乃不得不減幽公以補之矣。
七年。原注 : 壬戌，晉烈公元年。《史記·六國表》威烈王七年，晉烈公元年。
趙獻子城泫氏。《水經·沁水注》引《紀年》 : 「晉烈公元年，趙獻子城泫氏。」
韓武子都平陽。《水經·汾水注》引《紀年》 : 「晉烈公元年，韓武子都平陽。」
八年，趙城平邑。《水經·河水注》、《初學記》八引《紀年》 : 「晉烈公四年，趙城平邑。」
九年，楚人伐我南鄙，至於上洛。《水經·丹水注》、《路史·國名紀》引《紀年》 : 「晉烈公三年，楚人伐我南鄙，至於上洛。」
十一年，田公子居思伐邯鄲，圍平邑。《水經·河水注》引《紀年》 : 「晉烈公五年，田公子居思伐邯鄲，圍平邑。」說見《古本紀年輯校》。
於越滅滕。《史記·越王句踐世家》索隱引《紀年》 : 「於粵子朱句三十四年滅滕。」《路史·國名紀》引作「朱句三十年」。
十二年，於越子朱句伐郯，以郯子鴣歸。《水經·沂水注》引《紀年》 : 「晉烈公四年，於越子朱句滅郯，以郯子鴣歸。」

清代做了大量考证，但是其史料价值仍然存在争议。《史記》索隱引「朱句三十五年，滅郯」。
十四年，於越子朱句卒，子翳立。《史記·越王句踐世家》引《紀年》 : 「朱句三十七年卒。」
十六年，齊田·及邯鄲韓舉戰於平邑，邯鄲之師敗逋，遂獲韓舉，取平邑、新城。《水經·河水注》引《紀年》 : 「晉烈公十年，齊田肸及邯鄲韓舉戰於平邑，邯鄲之師敗逋，遂獲韓舉，取平邑、新城。」說見《古本紀年輯校》。
十七年，魏文侯伐秦至鄭，還築汾陰、郃陽。史記·魏世家》 : 「魏文侯十七年，西攻秦至鄭，而還築雒陰、合陽。」《六國表》略同，皆在威烈王十八年。惟《水經·河水注》云 : 「周威烈王之十七年，魏文侯伐秦至鄭，還築汾陰、郃陽。」此本之。
田悼子卒，田布殺其大夫公孫孫，公孫會以廩丘叛於趙。田布圍廩丘，翟角、趙孔屑、韓氏救廩丘，及田布戰於龍澤，田師敗逋。《水經·瓠子水注》引《紀年》 : 「晉烈公十一年，田悼子卒，田布殺其大夫公孫孫，公孫會以廩丘叛於趙。田布圍廩丘，翟角、趙孔屑、韓師救廩丘，及田布戰於龍澤，田布敗逋。」
十八年，王命韓景子、趙烈子及我師伐齊，入長垣。《水經·汶水注》引《紀年》 : 「晉烈公十二年，王命韓景子、趙烈子及翟員伐齊，入長城。」
魏
二十三年，王命晉卿魏氏、趙氏、韓氏為諸侯。《史記·周本紀》 : 「威烈王二十三年，命韓、魏、趙為諸侯。」
二十四年，王陟。《史記·周本紀》 : 「威烈王二十四年崩。」
安王《史記·周本紀》 : 「威烈王崩，子安王驕立。」
元年庚辰。《史記·六國表》安王元年。集解 : 「徐廣曰 : 庚辰。」
九年，晉烈公卒，子桓公立。原注 : 《韓非子》作「桓侯」。《史記·晉世家》 : 「二十年，烈公卒，子孝公頎立。」索隱 : 「《紀年》以孝公為桓公，故《韓子》有晉桓侯。」
十年己丑。原注 : 晉桓公頃元年。《史記·六國表》安王十年，晉孝侯傾元年。
十五年，魏文侯卒。原注 : 在位五十年。《史記·六國表》安王十六年為魏武侯元年，是文侯卒於十五年，計在位三十八年。然古《紀年》載文侯、武侯在位年數，均與《史記》不同。《史記·魏世家》索隱引《紀年》云 : 「文侯五十年卒，武侯二十六年卒。」以惠成王元年逆推之，文侯之卒當在安王五年。
大風，晝昏。見下。
晉太子喜出奔。《御覽》八百七十九引《史記》 : 「烈公二十二年，國大風，晝昏，自旦至中。明年，太子喜出奔。」
十六年，原注 : 乙未，魏武侯擊元年。《史記·六國表》安王十六年，魏武侯元年。
封公子緩。《史記·魏世家》索隱引《紀年》 : 「魏武侯元年，封公子緩。」說見《古本紀年輯校》。
二十一年，韓滅鄭，哀侯入於鄭。《史記·韓世家》索隱引《紀年》 : 「魏武侯二十一年，韓滅鄭，哀侯入於鄭。」此以為安王二十一年，誤。
二十三年，於越遷於吳。《史記·越王句踐世家》索隱引《紀年》 : 「翳三十三年，遷於吳。」
三十六年，王陟。《史記·周本紀》 : 「安王立二十六年崩。」
魏城洛陽及安邑、王垣。《史記·魏世家》索隱引《紀年》 : 「魏武侯十一年，城洛陽及安邑、王垣。」
七月，於越太子諸咎弒其君翳。十月，越人殺諸咎越滑，吳人立孚錯枝為君。《史記·越王句踐世家》索隱引《紀年》 : 「翳三十六年七月，太子諸咎弒其君翳。十月，粵殺諸咎粵滑，吳人立孚錯枝為君。」
烈王《史記·周本紀》 : 「安王崩，子烈王喜立。」
元年丙午。《史記·六國表》烈王元年。集解 : 「徐廣曰 : 丙午。」
魏公子緩如邯鄲以作難。《史記·魏世家》索隱引《紀年》 : 「惠成王七年，公子緩如邯鄲以作難。」
於越大夫寺區定越亂，立初無餘，是為莽安。《史記·越王句踐世家》索隱引《紀年》 : 案 : 「索隱」二字原脫。「明年，大夫寺區定粵亂，立無餘之。」
二年，秦胡蘇帥師伐韓，韓將韓襄敗胡蘇於酸水。《水經·濟水注》引《紀年》 : 「秦胡蘇帥師伐鄭，韓襄敗秦蘇胡於酸水。」不云何年。
魏觴諸侯於範臺。《魏策》 : 「梁主魏嬰觴諸侯於範臺。」
晉桓公邑哀侯於鄭，韓山堅賊其君哀侯。《史記·韓世家》索隱引《紀年》 : 「魏武侯二十二年，晉桓公邑哀侯於鄭，韓山堅賊其君哀侯。」
六年。原注 : 辛亥，梁惠成王元年。《史記·六國表》烈王六年，魏惠王元年。
韓共侯、趙成侯遷晉桓公於屯留。原注 : 以後更無晉事。《史記·晉世家》索隱引《紀年》 : 「桓公二十年，趙成侯、韓共侯遷桓公於屯留。」《水經·濁漳水注》引「梁惠成王元年，韓共侯、趙成侯遷晉桓公於屯留」。索隱云 : 「以後更無晉事。」
趙成侯偃、韓懿侯若伐我葵。《水經·沁水注》引《紀年》 : 「梁惠成王元年，趙成侯偃、韓懿侯若伐我葵。」《史記》索隱引「武侯元年，封公子緩。趙侯種、韓懿侯伐我，取蔡」。年與人地名俱訛。
七年，王陟。《史記·周本紀》 : 「七年，烈王崩。」
我師伐趙，圍蜀陽。《史記·魏世家》索隱引《紀年》 : 「惠成王伐趙，圍濁陽。」
齊田壽帥師伐我，圍觀，觀降。《水經·河水注》引《紀年》 : 「梁惠成王二年，齊田壽帥師伐我，圍觀，觀降。」
魏大夫王錯出奔韓。《史記·魏世家》集解引《紀年》 : 「惠王二年，魏大夫王錯出奔韓。」
顯王《史記·周本紀》 : 「烈王崩，弟扁立，是為顯王。」
元年癸丑。《史記·六國表》顯王元年。集解 : 「徐廣曰 : 癸丑。」
鄭城邢丘。原注 : 自此韓改稱曰鄭。《水經·河水注》引《紀年》 : 「梁惠成王三年，鄭城邢丘。」
秦子向命為藍君。《水經·渭水注》引《紀年》 : 「梁惠成王三年，秦子向命為藍君。」
二年，河水赤於龍門三日。《水經·河水注》引《紀年》 : 「梁惠成王四年，河水赤於龍門三日。」
三年，公子景賈帥師伐鄭，韓明戰於韓，我師敗逋。《水經·濟水注》引《紀年》 : 「惠成王五年，公子景賈帥師伐鄭，韓明戰於陽，我師敗逋。」
四年夏四月甲寅，徙邦於大梁。《水經·渠水注》引《紀年》 : 「梁惠成王六年四月甲寅，徙都於大梁。」《漢書·高帝紀》注引亦作「六年」。《史記·魏世家》集解、《孟子》正義引皆作「九年」。
王發逢忌之藪以賜民。《漢書·地理志》注臣瓚引《紀年》 : 「梁惠王發逢忌之藪以賜民。」《左·哀十四年》疏引「發」作「廢」。
於越寺區弟思弒其君莽安，次無顓立。《史記·越王句踐世家》索隱引《紀年》 : 案 : 「引紀年」三字原脫。「無餘之十二年，寺區弟思弒其君莽安，次無顓立。」
五年，雨碧於郢。《御覽》八百九、《廣韻》二十二皆引《紀年》 : 「惠成王七年，雨碧於郢。」
地忽長十丈有餘，高尺半。《御覽》八百八十引《紀年》 : 「梁惠成王七年，地忽長十丈有餘，高尺半。」
六年，我師伐邯鄲，取列人。我師伐邯鄲，取肥。《水經·濁漳水注》引《紀年》 : 「梁惠成王八年，惠成王伐邯鄲，取列人。伐邯鄲，取肥。」
雨黍於齊。《御覽》八百七十七引《史紀》 : 「梁惠成王八年，雨黍於齊。」
七年，我與邯鄲趙榆次、陽邑。《水經·洞渦水注》引《紀年》 : 「梁惠成王九年，與邯鄲榆次、陽邑。」
王會鄭釐侯於巫沙。《水經·濟水注》引《紀年》 : 「梁惠成王九年，王會鄭釐侯於巫沙。」
八年，入河水於圃田，又為大溝而引圃水。《水經·渠水注》引《紀年》 : 「惠成王十年，入河水於甫田，又為大溝而引甫水。」
瑕陽人自秦導岷山青衣水來歸。《水經·青衣水注》引《紀年》 : 「梁惠成王十年，瑕陽人自秦道岷山青衣水來歸。」
九年，秦師伐鄭，次於懷，城殷。《水經·沁水注》引《紀年》 : 「秦師伐鄭，次於懷，城殷。」不云何年。
十年，楚師出河水以水長垣之外。《水經·河水注》引《紀年》 : 「梁惠成王十二年，楚師出河水以水長垣之外。」
龍賈帥師築長城於西邊。《水經·濟水注》引《紀年》 : 「梁惠成王十二年，龍賈帥師築長城於西邊。」
鄭取屯留、尚子。《水經·濁漳水注》、《御覽》一百六十三引《紀年》 : 「梁惠成王十二年，鄭取屯留、尚子、涅。」
十一年，鄭釐侯使許息來致地 : 平丘、戶牖、首垣諸邑及鄭馳地。我取枳道，與鄭鹿。《水經·河水注》引《紀年》 : 「梁惠成王十一年，鄭釐侯使許息來致地 : 平丘、戶牖、首垣諸邑及鄭馳道。我取軹道，與鄭鹿。」此誤為顯王十一年事。
王及鄭釐侯盟於巫沙，以釋它陽之圍，歸釐於鄭。《水經·濟水注》引《紀年》 : 「梁惠成王十三年，王及鄭釐侯盟於巫沙，以釋宅陽之圍，歸釐於鄭。」
十二年，魯恭侯、宋桓侯、衛成侯、鄭釐侯來朝。《史記·魏世家》索隱引《紀年》 : 「梁惠成王十四年，魯恭侯、宋桓侯、衛成侯、鄭釐侯來朝。」
於越子無顓卒，是為菼蠋卯，次無疆立。《史記·越王句踐世家》索隱引《紀年》 : 「無顓八年薨，是為菼蠋卯。」
十三年，邯鄲成侯會燕成侯於安邑。《史記·六國表》集解引《紀年》 : 「惠王十五年，邯鄲成侯會燕成侯於安邑。」
十四年，秦公孫壯伐鄭，圍焦城，不克。《水經·渠水注》引《紀年》 : 「梁惠成王十六年，秦公孫壯伐鄭，圍焦城，不克。」
秦公孫壯帥師城上枳、安陵、山民。《水經·渠水注》引《紀年》 : 「梁惠成王十六年，秦公孫壯帥師城上枳、安陵、山氏。」
邯鄲伐衛，取漆富丘，城之。《水經·濟水注》引《紀年》 : 「梁惠成王十六年，邯鄲伐衛，取漆富丘，城之。」
齊師及燕戰於泃水，齊師遁。《水經·鮑丘水注》引《紀年》 : 「梁惠成王十六年，齊師及燕戰於泃水，齊師遁。」
十五年，齊田期伐我東鄙，戰於桂陽，我師敗逋。《水經·濟水注》引《紀年》 : 「梁惠成王十七年，齊田期伐我東鄙，戰於桂陽，我師敗逋。」
東周與鄭高都。《水經·伊水注》引《紀年》 : 「梁惠成王十七年，東周與鄭高都、利。」
鄭釐侯來朝中陽。《水經·渠水注》引《紀年》 : 「梁惠成王十七年，鄭釐侯來朝中陽。」
宋景鼓、衛公孫倉會師，圍我襄陵。《水經·淮水注》引《紀年》「梁惠成王十七年，宋景○、衛公孫倉會齊師，圍我襄陵。」
十六年，王以韓師、諸侯師縣於襄陵。《水經·淮水注》引《紀年》 : 「梁惠成王十八年，王以韓師敗諸侯師於襄陵。」
齊侯使楚景舍來求成。《水經·淮水注》引《紀年》 : 「齊侯使楚景舍來求成。」與前事同年。
邯鄲之師敗我師於桂陵。原注 : 秦伐韓閼與，惠成王使趙靈破之。不知是何年。《史記·魏世家》索隱 : 「梁惠成王十八年，趙又敗魏桂陵。」
十七年，燕伐趙，圍濁鹿。趙靈王及代人救濁鹿，敗燕師於勺。《水經·滱水注》引《紀年》 : 「燕人伐趙，圍濁鹿。趙武靈王及代人救濁鹿，敗燕師於勺梁。」不云何年。
晉取玄武、濩澤。原注 : 即雷澤，舜漁處。《水經·沁水注》引《紀年》 : 「梁惠成王十九年，晉取玄武、濩澤。」
十八年，齊築防以為長城。《水經·汶水注》引《紀年》 : 「梁惠成王二十年，齊築防以為長城。」
十九年，王如衛，命公子南為侯。《水經·汝水注》、《史記·周本紀》集解、《漢書·武帝紀》注引《紀年》 : 「子南勁朝於魏，後惠成王如衛，命子南為侯。」不云何年。
二十年。
二十一年，魏殷臣、趙公孫裒伐燕，還取夏屋，城曲逆。《水經·滱水注》引《紀年》 : 「魏殷臣、趙公孫裒伐燕，還取夏屋，城曲逆。」不云何年。
二十二年壬寅，孫何侵楚，入三戶郛。《水經·丹水注》引《紀年》 : 「壬寅，孫何侵楚，入三戶郛。」不云何年。
楚伐徐州。《史記·越王句踐世家》索隱引《紀年》 : 「越子無顓薨，後十年，楚伐徐州。」
二十三年，魏章帥師及鄭師伐楚，取上蔡。《水經·汝水注》引《紀年》 : 「魏章率師及鄭師伐楚，取上蔡。」不云何年。
孫何取·陽。《水經·潁水注》引《紀年》 : 「孫何取·陽。」不云何年。
秦孝公會諸侯於逢澤。《史記·六國表》顯王二十七年，秦孝公會諸侯於澤。集解 : 「徐廣曰 : 「《紀年》作逢澤。」」《水經·渠水注》同。
絳中地○，西絕於汾。《水經·汾水注》引《紀年》 : 「梁惠成王二十五年，絳中地坼，西絕於汾。」
二十四年，魏敗韓馬陵。《史記·魏世家》索隱引《紀年》 : 「惠成王二十六年，敗韓馬陵。」
二十五年。
二十六年，穰庛帥師及鄭孔夜戰於梁赫，鄭師敗逋。《水經·渠水注》引《紀年》 : 「梁惠成王二十八年，穰苴帥師及鄭孔夜戰於梁赫，鄭師敗逋。」
與齊田·戰於馬陵。《史記·魏世家》索隱引《紀年》 : 「二十八年，與齊田·戰於馬陵。」《孫子吳起列傳》索隱引作「惠成王二十七年十二月」，乃《紀年》本文，《魏世家》索隱作「二十八年」，則改從周正。
二十七年五月，齊田·及宋人伐我東鄙，圍平陽。《水經·泗水注》引《紀年》 : 「梁惠成王二十九年五月，齊田·及宋人伐我東鄙，圍平陽。」
九月，秦衛鞅伐我西鄙。《史記·魏世家》索隱引《紀年》 : 「梁惠成王二十九年五月，齊田·伐我東鄙。九月，秦衛鞅伐我西鄙。十月，邯鄲伐我北鄙。王攻衛鞅，我師敗績。」
十月，邯鄲伐我北鄙。見上。
王攻衛鞅，我師敗逋。見上。
二十八年，城濟陽。《水經·濟水注》引《紀年》 : 「梁惠成王三十年，城濟陽。」
秦封衛鞅於鄔，改名曰尚。《水經·濁漳水注》、《路史·國名紀》引《紀年》 : 「梁惠成王三十年，秦封衛鞅於鄔，改名曰商。」
二十九年，邳遷於薛。《水經·泗水注》引《紀年》 : 「梁惠成王三十一年，邳遷於薛。」《史記》索隱引同，正義引作「三十年」。
三月，為大溝於北郛，以行圃田之水。《水經·渠水注》引《紀年》 : 「梁惠成王三十一年三月，為大溝於北郛，以行圃田之水。」
三十年。
三十一年，秦蘇胡帥師伐鄭，韓襄敗秦蘇胡於酸水。原注 : 不知何年，附此。
重出。
三十二年。
三十三年，鄭威侯與邯鄲圍襄陵。《史記·韓世家》索隱引《紀年》 : 「威侯七年，與邯鄲圍襄陵。」當在顯王四十二年。
三十四年，魏惠成王三十六年，改元稱一年。《春秋經傳集解後序》 : 「《紀年》 : 案 : 「紀年」二字原脫。惠王三十六年，改元，從一年始，至十六年而稱惠成王卒。」《史記·魏世家》集解 : 「今案《古文》 : 「惠成王三十六年，改元稱一年，改元後十七年卒。」」
王與諸侯會於徐州。《史記·六國表》魏襄王元年，與諸侯會徐州以相王。
於越子無疆伐楚。《史記·越王句踐世家》 : 「越遂釋齊而伐楚。」
三十五年，楚吾得帥師及秦伐鄭，圍綸氏。原注 : 不知何年，附此。《水經·伊水注》、《後漢書·黃瓊傳》注、《路史·後紀》十三引《紀年》 : 「楚吾得帥師及秦伐鄭，圍綸氏。」皆不云何年。
三十六年，楚圍齊於徐州，遂伐於越，殺無疆。《史記·六國表》顯王三十六年，楚圍齊於徐州。《越王句踐世家》 : 「楚大敗越，殺王無疆，盡取吳故地，至浙江，北破齊於徐州。」徐廣曰 : 「周顯王之四十六年。」案《六國表》，「四十六年」乃「三十六年」之訛，此本《表》言之。
三十七年。
三十八年，龍賈及秦師戰於雕陰，我師敗逋。《史記·魏世家》 : 「襄王五年，秦敗我龍賈軍四萬五千於雕陰。」
王會鄭威侯於巫沙。《史記·韓世家》索隱引《紀年》 : 「成侯七年，王會鄭威侯於巫沙。」此較前四年。
三十九年，秦取我汾陰、皮氏。《史記·六國表》顯王四十年，魏襄王六年，秦取我汾陰、皮氏。
四十年。
四十一年，秦歸我焦、曲沃。《史記·六國表》顯王四十年，魏襄王八年，秦歸我焦、曲沃。
四十二年，九鼎淪泗，沒於淵。《史記·封禪書》 : 「或曰 : 宋太丘社亡，而九鼎沒於泗水彭城下。其後百一十五年而秦並天下。」案 : 此距秦並天下一百五年。
四十三年。
四十四年。
四十五年，楚敗我襄陵。《史記·六國表》顯王四十六年，楚敗魏襄陵。
四十六年。
四十七年。
四十八年，王陟。《史記·周本紀》 : 「四十八年，顯王崩。」
慎靚王《史記·周本紀》 : 「顯王崩，子慎靚王定立。」
元年辛丑。《史記·六國表》慎靚王元年。集解 : 「徐廣曰 : 辛丑。」
秦取我曲沃、平周。《史記·六國表》顯王四十七年，魏襄王十三年，秦取曲沃、平周。此較後二年。
二年，魏惠成王薨。《春秋經傳集解後序》 : 「《紀年》 : 「惠王三十六年，改元從一年始，至十六年而稱惠成王卒。」」《史記》集解謂 : 「惠成王三十六年，改元稱一年，改元後十七年卒。」此從集解說。
三年，今王元年。《史記·六國表》慎靚王三年，魏哀王元年。
四年。
五年。
六年，鄭侯使韓辰歸晉陽及向。二月，城陽、向，更名陽為河雍，向為高平。《水經·濟水注》引《紀年》 : 「鄭侯使韓辰歸晉陽及向。二月，城陽、向，更名陽為河雍，向為高平。」不云何年。《史記·趙世家》集解引末二句，作「魏襄王四年」，此從之。
隱王原注 : 《史記》作赧王，名延，蓋赧、隱聲相近。《史記·周本紀》 : 「慎靚王立六年崩，子赧王延立。」
元年丁未。《史記·六國表》周赧王元年。集解 : 「徐廣曰 : 丁未。」
十月，鄭宣王來朝。梁。《史記·韓世家》索隱引《紀年》 : 「威侯七年十月，鄭宣王朝梁。」繫此誤。
燕子之殺公子平，不克。齊師殺子之，醢其身。《史記·燕召公世家》索隱引《紀年》 : 「子之殺公子平。」集解引 : 「齊人禽子之而醢其身。」據《六國表》，事在此年。
二年，齊地暴長，長丈餘，高一尺。《御覽》八百八十引《紀年》 : 「周隱王二年，齊地暴長，長丈餘，高一尺。」
魏以張儀為相。《史記·六國表》赧王二年，張儀來相楚。此誤以為相魏。
三年，韓明帥師伐襄丘。《水經·濟水注》引《紀年》 : 「魏襄王七年，韓明帥師伐襄丘。」
秦王來見於蒲阪關。《水經·河水注》引《紀年》 : 「魏襄王七年，秦王來見於蒲阪關。」
四月，越王使公師隅來獻舟三百、箭五百萬及犀角、象齒。《水經·河水注》引《紀年》 : 案 : 「引紀年」三字原脫。「魏襄王七年四月，越王使公師隅來獻乘舟始罔及舟三百、箭五百萬、犀角、象齒焉。」
五月，張儀卒。《史記·張儀傳》索隱引《紀年》 : 「梁哀王九年五月卒。」
四年，翟章伐衛。《史記·魏世家》索隱引《紀年》 : 「梁哀王八年，翟章伐衛。」
魏敗趙將韓舉。《史記·韓世家》索隱引《紀年》，敗韓舉在威侯八年，說見《古本紀年輯校》。
五年，洛入成周，山水大出。《水經·洛水注》引《紀年》 : 「魏襄王九年，洛入成周，山水大出。」
六年十月，大霖雨，疾風，河水酸棗。《水經·濟水注》引《紀年》 : 「魏襄王十年十月，大霖雨，疾風，河水溢酸棗郛。」
楚庶章率師來會我，次於襄丘。《水經·濟水注》引《紀年》 : 「魏襄王九年，楚庶章帥師來會我，次於襄丘。」
七年，翟章救鄭，次於南屈。原注 : 此年未的。《水經·河水注》、《漢書·地理志》注引《紀年》 : 「翟章救鄭，次於南屈。」不云何年。
八年，秦公孫爰帥師伐我皮氏，翟章帥師救皮氏圍，疾西風。《水經·汾水注》引《紀年》 : 「魏襄王十二年，秦公孫爰帥師伐我，圍皮氏，翟章帥師救皮氏圍。疾西風。」
九年，城皮氏。《水經·汾水注》引《紀年》 : 「魏襄王十三年，城皮氏。」
十年。
十一年。
十二年，秦拔我蒲阪、晉陽、封谷。《史記·魏世家》 : 「哀王十六年，秦拔我蒲阪、陽晉、封陵。」索隱云 : 「《紀年》作晉陽、封谷。」
十三年，邯鄲命吏大夫奴遷於九原，將軍、大夫、適子、代史皆貂服。《水經·河水注》引《紀年》 : 「魏襄王十七年，邯鄲命吏大夫奴遷於九原，又命將軍、大夫、適子、戍吏皆貉服。」
十四年。
十五年，薛侯來會王於釜丘。《水經·濟水注》引《紀年》 : 「魏襄王十九年，薛侯來會王於釜丘。」
楚入雍氏，楚人敗。《史記·韓世家》集解 : 「《周本紀》赧王八年之後云 : 「楚圍雍氏。」此當韓襄王十二年、魏哀王十九年。《紀年》於此亦說 : 「楚入雍氏，楚人敗。」」
十六年，王與齊王會於韓。《史記·六國表》赧王十六年，魏哀王二十年，魏王與齊王會於韓。
今王終二十年。《春秋經傳集解後序》 : 「《紀年》 : 今王終二十年。」《史記·魏世家》索隱 : 「《汲塚紀年》終於哀王二十年。」
